02013A0802(01) — MT — 01.07.2022 — 002.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument

Emendat bi:









▼B

IL-FTEHIM EWRO-MEDITERRANJU DWAR L-AVJAZZJONI

bejn l-Unjoni Ewropea u l-Istati Membri tagħha, min-naħa l-waħda, u l-Gvern tal-Istat tal-Iżrael, min-naħa l-oħra







IR-RENJU TAL-BELĠJU, IR-REPUBBLIKA TAL-BULGARIJA, IR-REPUBBLIKA ĊEKA, IR-RENJU TAD-DANIMARKA, IR-REPUBBLIKA FEDERALI TAL-ĠERMANJA, IR-REPUBBLIKA TAL-ESTONJA, L-IRLANDA, IR-REPUBBLIKA ELLENIKA, IR-RENJU TA’ SPANJA, IR-REPUBBLIKA FRANĊIŻA, IR-REPUBBLIKA TALJANA, IR-REPUBBLIKA TA’ ĊIPRU, IR-REPUBBLIKA TAL-LATVJA, IR-REPUBBLIKA TAL-LITWANJA, IL-GRAN DUKAT TAL-LUSSEMBURGU, L-UNGERIJA, MALTA, IR-RENJU TAL-OLANDA, IR-REPUBBLIKA TAL-AWSTRIJA, IR-REPUBBLIKA TAL-POLONJA, IR-REPUBBLIKA PORTUGIŻA, IR-RUMANIJA, IR-REPUBBLIKA TAS-SLOVENJA, IR-REPUBBLIKA SLOVAKKA, IR-REPUBBLIKA TAL-FINLANDJA, IR-RENJU TAL-ISVEZJA, IR-RENJU UNIT TAL-GRAN BRITTANJA U L-IRLANDA TA’ FUQ, li huma Partijiet Kontraenti tat-Trattat dwar l-Unjoni Ewropea u tat-Trattat dwar il-Funzjonament tal-Unjoni Ewropea, minn hawn ’il quddiem imsejħin "l-Istati Membri", u L-UNJONI EWROPEA, min-naħa l-waħda, u L-GVERN TAL-ISTAT TAL-IŻRAEL, minn hawn ’il quddiem imsejjaħ "l-Iżrael", min-naħa l-oħra, XEWQANA li jippromwovu sistema tal-avjazzjoni internazzjonali li tkun ibbażata fuq kompetizzjoni ġusta fis-suq bejn it-trasportaturi tal-ajru, b’indħil u kontroll minimu mill-gvern; XEWQANA li jiffaċilitaw l-espansjoni tal-opportunitajiet tat-trasport internazzjonali bl-ajru, inkluż permezz tal-iżvilupp ta’ netwerks tat-trasport bl-ajru sabiex jaqdu l-ħtiġijiet tal-passiġġieri u tat-trasportaturi tal-merkanzija għal servizzi konvenjenti tat-trasport bl-ajru; FILWAQT LI JIRRIKONOXXU l-importanza tat-trasport bl-ajru fil-promozzjoni tal-kummerċ, tat-turiżmu u tal-investiment; XEWQANA li joħolqu l-possibbiltà għat-trasportaturi tal-ajru li joffru prezzijiet u servizzi kompetittivi fi swieq miftuħa lill-passiġġieri u lit-trasportaturi tal-merkanzija; FILWAQT LI JAGĦRFU l-benefiċċji potenzjali tal-konverġenza regolatorja u, sa fejn huwa prattiku, tal-armonizzazzjoni tar-regolamenti; XEWQANA li s-setturi kollha tal-industrija tat-trasport bl-ajru, inklużi l-ħaddiema tat-trasportaturi tal-ajru, jibbenefikaw minn ambjent liberalizzat; XEWQANA li jiżguraw l-ogħla livell ta’ sikurezza u ta’ sigurtà fit-trasport internazzjonali bl-ajru u li jaffermaw mill-ġdid it-tħassib serju tagħhom dwar atti u theddid kontra s-sigurtà tal-inġenji tal-ajru li jipperikolaw is-sikurezza tal-persuni jew tal-proprjetà, jolqtu ħażin it-tħaddim tat-trasport bl-ajru, u jnaqqsu l-fiduċja tal-pubbliku fis-sikurezza tal-avjazzjoni ċivili; FILWAQT LI JAGĦRFU l-ħtiġijiet tas-sigurtà marbutin mar-relazzjonijiet fil-qasam tat-trasport bl-ajru bejn l-Unjoni Ewropea u l-Iżrael minħabba s-sitwazzjoni ġeopolitika attwali; FILWAQT LI JINNUTAW il-Konvenzjoni dwar l-Avjazzjoni Ċivili Internazzjonali, li nfetħet għall-firem f’Chicago fis-7 ta’ Diċembru 1944; FILWAQT LI JAGĦRFU li dan il-Ftehim Ewro-Mediterranju dwar l-Avjazzjoni jaqa’ fl-ambitu tas-sħubija Ewro-Mediterranja prevista fid-dikjarazzjoni ta’ Barċellona tat-28 ta’ Novembru 1995; FILWAQT LI JINNUTAW ir-rieda komuni tagħhom li jippromwovu żona Ewro-Mediterranja tal-avjazzjoni bbażata fuq il-prinċipji tal-konverġenza regolatorja, tal-kooperazzjoni regolatorja u tal-liberalizzazzjoni tal-aċċess għas-suq; XEWQANA li jiżguraw kundizzjonijiet indaqs li jippermettu opportunitajiet ġusti u ugwali għat-trasportaturi tal-ajru biex jipprovdu t-trasport bl-ajru; FILWAQT LI JAGĦRFU li s-sussidji jistgħu jolqtu ħażin il-kompetizzjoni bejn it-trasportaturi tal-ajru u jistgħu jipperikolaw l-għanijiet bażiċi ta’ dan il-Ftehim; FILWAQT LI JAFFERMAW l-importanza li jħarsu l-ambjent fl-iżvilupp u fl-implimentazzjoni ta’ politika internazzjonali dwar l-avjazzjoni, u filwaqt li jagħrfu d-drittijiet tal-Istati sovrani li jieħdu miżuri xierqa għal dan il-għan; FILWAQT LI JINNUTAW l-importanza li jitħarsu l-konsumaturi, inklużi l-protezzjonijiet mogħtija permezz tal-Konvenzjoni għall-Unifikazzjoni ta’ Ċerti Regoli tat-Trasport Internazzjonali bl-Ajru, magħmula f’Montreal fit-28 ta’ Mejju 1999, safejn il-Partijiet Kontraenti huma partijiet f’din il-Konvenzjoni; FILWAQT LI JINNUTAW li dan il-Ftehim jimplika l-iskambju ta’ data personali, li se tkun soġġetta għal-leġislazzjoni dwar il-protezzjoni tad-data tal-Partijiet Kontraenti u għad-Deċiżjoni tal-Kummissjoni tal-31 ta’ Jannar 2011 skont id-Direttiva 95/46/KE tal-Parlament Ewropew u tal-Kunsill dwar il-protezzjoni adegwata tad-data personali mill-Istat tal-Iżrael fir-rigward tal-ipproċessar awtomatizzat tad-data personali (id-Deċiżjoni 2011/61/UE); FILWAQT LI BEĦSIEBHOM jibnu fuq il-qafas ta’ ftehimiet eżistenti dwar it-trasport bl-ajru bil-għan li jiftħu l-aċċess għas-swieq u li jkabbru kemm jista’ jkun il-benefiċċji għall-konsumaturi, għat-trasportaturi tal-ajru, għall-ħaddiema, u għall-komunitajiet tal-Partijiet Kontraenti; FILWAQT LI JINNUTAW li dan il-Ftehim għandu jiġi applikat b’mod progressiv iżda integrali, u li mekkaniżmu xieraq jista’ jiżgura l-istabbiliment ta’ rekwiżiti u standards regolatorji ekwivalenti għall-avjazzjoni ċivili bbażati fuq l-ogħla standards applikati mill-Partijiet Kontraenti; FTEHMU KIF ĠEJ:







Artikolu 1

Definizzjonijiet

Għall-finijiet ta’ dan il-Ftehim, sakemm ma jiġix previst mod ieħor, it-termini li ġejjin ifissru hekk:

(1) “is-servizzi miftiehma” u “r-rotot speċifikati” jfissru t-trasport internazzjonali bl-ajru skont l-Artikolu 2 u l-Anness I ta’ dan il-Ftehim;

(2) “Ftehim” tfisser dan il-Ftehim, l-Annessi tiegħu u kwalunkwe emenda tiegħu;

(3) "trasportatur tal-ajru" tfisser impriża b’liċenzja valida tal-operat;

(4) “it-trasport bl-ajru” tfisser it-trasport, b’inġenji tal-ajru ċivili, ta’ passiġġieri, bagalji, merkanzija u posta, b’mod separat jew flimkien, offrut lill-pubbliku bi ħlas jew bil-kiri, li, biex ikun evitat kull dubju, għandu jinkludi t-trasport bl-ajru skedat jew mhux skedat (“charter”), kif ukoll is-servizzi sħaħ tal-merkanzija;

(5) “il-Ftehim ta’ Assoċjazzjoni” tfisser il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u l-Istat tal-Iżrael, min-naħa l-oħra, li ġie ffirmat fi Brussell fl-20 ta’ Novembru 1995;

(6) "l-awtoritajiet kompetenti" tfisser l-aġenziji jew l-entitajiet tal-gvern li huma responsabbli għall-funzjonijiet amministrattivi skont dan il-Ftehim;

(7) “il-Partijiet Kontraenti” tfisser, min-naħa l-waħda, l-Unjoni Ewropea jew l-Istati Membri tagħha, jew l-Unjoni Ewropea u l-Istati Membri tagħha, skont is-setgħat rispettivi tagħhom, u min-naħa l-oħra, l-Iżrael;

(8) “il-Konvenzjoni” tfisser il-Konvenzjoni dwar l-Avjazzjoni Ċivili Internazzjonali, li nfetħet għall-firem f’Chicago fis-7 ta’ Diċembru 1944, u tinkludi: (a) kwalunkwe emenda li daħlet fis-seħħ skont l-Artikolu 94(a) tal-Konvenzjoni u li ġiet ratifikata kemm mill-Iżrael kif ukoll mill-Istat Membru jew mill-Istati Membri tal-Unjoni Ewropea, u (b) kwalunkwe Anness jew kwalunkwe emenda għalih li jkunu ġew adottati skont l-Artikolu 90 tal-Konvenzjoni, jekk kemm-il darba dan l-Anness jew din l-emenda jkunu effettivi fi kwalunkwe żmien kemm għall-Iżrael kif ukoll għall-Istat Membru jew għall-Istati Membri tal-Unjoni Ewropea, skont kif ikun rilevanti għall-kwistjoni kkonċernata;

(9) “it-Trattati tal-UE” tfisser it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea;

(10) “id-dritt tal-ħames libertà” tfisser id-dritt jew il-privileġġ mogħti minn Stat partikulari (“l-Istat li jagħti”) lit-trasportaturi tal-ajru ta’ Stat ieħor (“l-Istat li jirċievi”), sabiex dawn jipprovdu servizzi internazzjonali tat-trasport bl-ajru bejn it-territorju tal-Istat li jagħti u dak ta’ pajjiż terz, dejjem jekk it-tali servizzi jkunu jibdew jew jispiċċaw fit-territorju tal-Istat li jirċievi;

(11) “kemm hu adegwat” tfisser jekk it-trasportatur tal-ajru jiflaħx iħaddem servizzi internazzjonali tal-ajru, jiġifieri jekk għandux il-kapaċità finanzjarja u l-għarfien adattat tat-tmexxija u jekk hux lest ikun konformi mal-liġijiet, mar-regolamenti u mar-rekwiżiti li jirregolaw it-tħaddim tat-tali servizzi;

(12) “il-kost totali” tfisser in-nefqa biex jingħata s-servizz u ħlas raġonevoli għall-ispejjeż amministrattivi u, fejn ikun jgħodd, kwalunkwe imposta applikabbli li jkollha l-għan li tirrifletti l-kosti ambjentali u li tkun applikata mingħajr distinzjoni marbuta man-nazzjonalità;

(13) “it-trasport internazzjonali bl-ajru” tfisser it-trasport bl-ajru li jgħaddi mill-ispazju tal-ajru fuq it-territorju ta’ mill-inqas żewġ stati;

(14) “IATA” tfisser l-Assoċjazzjoni Internazzjonali tat-Trasport bl-Ajru;

(15) “ICAO” tfisser l-Organizzazzjoni tal-Avjazzjoni Ċivili Internazzjonali;

(16) “ċittadin” tfisser: (a) kwalunkwe persuna li għandha ċ-ċittadinanza Iżraeljana fil-każ tal-Iżrael, jew in-nazzjonalità ta’ Stat Membru fil-każ tal-Unjoni Ewropea u l-Istati Membri tagħha; jew (b) kwalunkwe entità legali (i) li hija proprjetà diretta jew permezz ta’ sjieda maġġoritarja ta’ persuni jew entitajiet li għandhom iċ-ċittadinanza Iżraeljana fil-każ tal-Iżrael, jew ta’ persuni jew entitajiet li għandhom in-nazzjonalità ta’ Stat Membru jew ta’ wieħed mill-istati l-oħra elenkati fl-Anness III fil-każ tal-Unjoni Ewropea u l-Istati Membri tagħha, u li tkun ikkontrollata b’mod effettiv f’kull ħin minnhom, u (ii) li l-post ewlieni tan-negozju tagħha jkun jinsab fl-Iżrael fil-każ tal-Iżrael, jew fi Stat Membru fil-każ tal-Unjoni Ewropea u l-Istati Membri tagħha;

(17) “in-nazzjonalità”, meta tissemma fil-kuntest ta’ trasportatur tal-ajru, tfisser jekk trasportatur tal-ajru jissodisfax ir-rekwiżiti dwar ċerti kwistjonijiet bħalma huma s-sjieda tiegħu, il-kontroll effettiv tiegħu u l-post ewlieni tan-negozju tiegħu, jew le;

(18) “servizz tal-ajru mhux skedat” tfisser kwalunkwe servizz kummerċjali tal-ajru li mhuwiex servizz tal-ajru skedat;

(19) “liċenzja tal-operat” tfisser: (i) fil-każ tal-Unjoni Ewropea u l-Istati Membri tagħha, liċenzja tal-operat u kwalunkwe dokument jew ċertifikat ieħor rilevanti maħruġ skont ir-Regolament (KE) Nru 1008/2008 u kwalunkwe strument suċċessiv tiegħu, u (ii) fil-każ tal-Iżrael, liċenzja tal-operat fl-ajru u kwalunkwe dokument jew ċertifikat ieħor maħruġ skont l-Artikolu 18 tal-Liġi Iżraeljana dwar in-Navigazzjoni bl-Ajru tal-2011 u kwalunkwe strument suċċessiv tagħha;

(20) "prezz" tfisser: (a) "it-tariffi tal-ajru" li għandhom jitħallsu lit-trasportaturi tal-ajru jew lill-aġenti tagħhom jew lil bejjiegħa oħra tal-biljetti għat-trasport ta’ passiġġieri u bagalji permezz tas-servizzi tal-ajru u kwalunkwe kundizzjoni li biha japplikaw dawk it-tariffi, inklużi r-remunerazzjoni u l-kundizzjonijiet offruti lill-aġenzija u lil servizzi awżiljarji oħrajn; u (b) “ir-rati tal-ajru” li għandhom jitħallsu għat-trasport tal-merkanzija u kwalunkwe kundizzjoni li biha japplikaw dawk ir-rati, inklużi r-remunerazzjoni u l-kundizzjonijiet offruti lill-aġenzija u lil servizzi awżiljarji oħrajn. Din id-definizzjoni tkopri, fejn rilevanti, it-trasport bis-superfiċje b’rabta mat-trasport internazzjonali bl-ajru u l-kundizzjonijiet li japplikaw għalih;

(21) “il-post ewlieni tan-negozju” tfisser is-sede ewlenija jew l-uffiċċju rreġistrat ta’ trasportatur tal-ajru fil-Parti Kontraenti li fiha jitwettqu l-funzjonijiet finanzjarji ewlenin u l-kontroll tat-tħaddim inkluża l-ġestjoni tal-ajrunavigabbiltà kontinwa tat-trasportatur tal-ajru, kif elenkat fil-liċenzja tal-operat tiegħu;

(22) “l-obbligu tas-servizz pubbliku” tfisser kwalunkwe obbligu impost fuq it-trasportaturi tal-ajru sabiex, fuq rotta speċifikata, jkun żgurat il-forniment minimu ta’ servizzi tal-ajru skedati li jkunu jissodisfaw l-istandards stabbiliti tal-kontinwità, tar-regolarità, tal-prezz u tal-kapaċità minima, li t-trasportaturi tal-ajru ma jassumux li kieku kellhom iqisu biss l-interessi kummerċjali tagħhom. It-trasportaturi tal-ajru jistgħu jingħataw kumpens mill-Parti Kontraenti kkonċernata talli jkunu wettqu l-obbligi tas-servizz pubbliku;

(23) “servizz tal-ajru skedat” tfisser serje ta’ titjiriet li kollha jkollhom il-karatteristiċi kollha li ġejjin: (a) fuq kull titjira, ikun hemm postijiet u/jew kapaċità għat-trasport tal-merkanzija u/jew tal-posta disponibbli biex jinxtraw mill-pubbliku b’mod individwali (jew direttament mingħand it-trasportatur tal-ajru jewinkella mingħand l-aġenti awtorizzati tiegħu); (b) kull titjira titħaddem sabiex isservi t-traffiku bejn l-istess żewġ ajruporti jew aktar: — skont skeda ppubblikata, jew — b’titjiriet li tant ikunu regolari jew spissi li jkunu jikkostitwixxu serje sistematika li tingħaraf;

(24) “SESAR” (ir-Riċerka dwar il-Ġestjoni tat-Traffiku bl-Ajru tal-Ajru Uniku Ewropew) tfisser l-implimentazzjoni teknika tal-Ajru Uniku Ewropew, li tipprovdi riċerka, żvilupp u użu kkoordinati u sinkronizzati tal-ġenerazzjonijiet il-ġodda tas-sistemi għall-ġestjoni tat-traffiku tal-ajru;

(25) “sussidju” tfisser kwalunkwe kontribut finanzjarju mogħti mill-awtoritajiet kompetenti, mill-gvern, minn organizzazzjoni reġjonali jew minn kwalunkwe organizzazzjoni pubblika oħra, jiġifieri meta: (a) prattika tal-awtoritajiet kompetenti, tal-gvern, ta’ entità reġjonali jew ta’ organizzazzjoni pubblika oħra tinvolvi trasferiment dirett ta’ fondi bħalma huma l-għotjiet, is-self jew l-infużjoni tal-kapital, it-trasferiment dirett potenzjali ta’ fondi lill-kumpanija, it-teħid tal-obbligazzjonijiet ta’ kumpanija bħalma huma l-garanziji fuq is-self, l-injezzjonijiet tal-kapital, is-sjieda, il-ħarsien mill-falliment jew l-assigurazzjoni; (b) jitħassar jew ma jinġabarx dħul mill-awtoritajiet kompetenti, minn gvern, minn entità reġjonali jew minn organizzazzjoni pubblika oħra li mill-bqija huwa dħul dovut; (c) l-awtoritajiet kompetenti, gvern, korp reġjonali jew organizzazzjoni pubblika oħra jipprovdu prodotti jew servizzi oħrajn minbarra l-infrastruttura ġenerali, jew jixtru l-prodotti jew is-servizzi; jew (d) l-awtoritajiet kompetenti, gvern, entità reġjonali jew organizzazzjoni pubblika oħra tħallas lil mekkaniżmu ta’ finanzjament jew tqabbad jew tordna lil entità privata sabiex twettaq funzjoni waħda jew iktar tat-tip spjegati fil-punti (a), (b) u (c), li normalment ikunu f’idejn il-gvern u li, fil-prattika, ma jkunux ivarjaw minn dawk il-prattiki li s-soltu jsegwu l-gvernijiet; u meta jingħata benefiċċju b’dan il-mod;

(26) “territorju”, għall-Iżrael, tfisser it-territorju tal-Istat tal-Iżrael, u, għall-Unjoni Ewropea, l-artijiet (l-Ewropa kontinentali u l-gżejjer), l-ilmijiet interni u l-baħar territorjali li fihom jiġu applikati t-Trattati tal-UE u bil-kundizzjonijiet stabbiliti fit-Trattati tal-UE u fi kwalunkwe strument suċċessiv tiegħu. L-applikazzjoni ta’ dan il-Ftehim għall-ajruport ta’ Ġibiltà hija mifhuma li hija mingħajr ħsara għall-pożizzjonijiet ġuridiċi rispettivi tar-Renju ta’ Spanja u tar-Renju Unit rigward it-tilwima dwar is-sovranità fuq it-territorju fejn jinsab l-ajruport kif ukoll għas-sospensjoni li għadha fis-seħħ fl-Ajruport ta’ Ġibiltà mill-miżuri tal-avjazzjoni tal-UE li daħlet fis-seħħ fit-18 ta’ Settembru 2006 bejn l-Istati Membri, skont it-termini tad-Dikjarazzjoni Ministerjali dwar l-Ajruport ta’ Ġibiltà li ntlaħaq ftehim dwarha f’Cordoba fit-18 ta’ Settembru 2006. L-applikazzjoni ta’ dan il-Ftehim hija mifhuma li hija mingħajr ħsara għall-istatus tat-territorji li ġew f’idejn l-amministrazzjoni Iżraeljana wara Lulju tal-1967;

(27) "imposta fuq l-utent" tfisser ħlas mitlub mit-trasportaturi tal-ajru għall-provvista ta’ faċilitajiet jew servizzi tal-ajruport, tal-ambjent tal-ajruport, tan-navigazzjoni bl-ajru, jew tas-sigurtà tal-avjazzjoni, inklużi servizzi u faċilitajiet relatati.







TITOLU I

DISPOŻIZZJONIJIET EKONOMIĊI

Artikolu 2

Drittijiet tat-traffiku

1. Kull Parti Kontraenti għandha tagħti lill-Parti Kontraenti l-oħra, skont l-Anness I u l-Anness II, id-drittijiet li ġejjin dwar kif it-trasportaturi tal-ajru tal-Parti Kontraenti l-oħra għandhom iġibu ruħhom f’dak li għandu x’jaqsam mat-trasport internazzjonali bl-ajru: (a) id-dritt li jtiru fuq it-territorju tagħha mingħajr inżul; (b) id-dritt li jieqfu fit-territorju tagħha għal kwalunkwe għan għajr dak li jgħabbu fuq l-ajruplani jew li jniżżlu minnhom passiġġieri, bagalji, merkanzija u/jew posta waqt it-trasport bl-ajru (għanijiet mhux tat-traffiku); (c) waqt li jkun qed isir servizz miftiehem fuq rotta speċifikata, id-dritt li jsiru waqfiet fit-territorju tagħha biex ikun jista’ jibda jew jintemm it-traffiku internazzjonali tal-passiġġieri, tal-merkanzija u/jew tal-posta, b’mod separat jew b’mod ikkombinat; u (d) id-drittijiet li huma speċifikati b’mod ieħor f’dan il-Ftehim.

2. Xejn f’dan il-Ftehim ma għandu jitqies li qed jagħti lit-trasportaturi tal-ajru: (a) tal-Iżrael id-dritt li jtellgħu abbord, fit-territorju ta’ kwalunkwe Stat Membru, passiġġieri, bagalji, merkanzija u/jew posta biex jinġarru bi ħlas lejn punt ta’ destinazzjoni ieħor fit-territorju ta’ dak l-Istat Membru; (b) tal-Unjoni Ewropea, id-dritt li jtellgħu abbord, fit-territorju tal-Iżrael, passiġġieri, bagalji, merkanzija u/jew posta biex jinġarru bi ħlas lejn punt ta’ destinazzjoni ieħor fit-territorju tal-Iżrael.

Artikolu 3

Awtorizzazzjoni

1. Meta jirċievu l-applikazzjonijiet għall-awtorizzazzjoni tal-operat minn trasportatur tal-ajru ta’ waħda mill-Partijiet Kontraenti, l-awtoritajiet kompetenti għandhom jagħtu l-awtorizzazzjonijiet ix-xierqa bl-inqas dewmien proċedurali possibbli, dejjem jekk: (a) għal trasportatur tal-ajru tal-Iżrael: — il-post prinċipali tan-negozju tiegħu jkun fl-Iżrael, u huwa jkun irċieva l-liċenzja tal-operat tiegħu skont il-liġijiet tal-Iżrael; u — l-Iżrael ikun jeżerċita u jżomm kontroll regolatorju effettiv fuqu; u — it-trasportatur tal-ajru jkun, direttament jew b’maġġoranza ta’ ishma, tal-Iżrael u/jew taċ-ċittadini tiegħu, u jkun ikkontrollat effettivament mill-Iżrael u/jew miċ-ċittadini tiegħu; (b) għal trasportatur tal-ajru tal-Unjoni Ewropea: — il-post ewlieni tan-negozju tiegħu jkun fit-territorju ta’ Stat Membru tal-Unjoni Ewropea skont it-Trattati tal-UE, u huwa jkun irċieva l-liċenzja tal-operat tiegħu skont il-liġijiet tal-Unjoni Ewropea; u — l-Istat Membru tal-Unjoni Ewropea li huwa responsabbli għall-ħruġ taċ-Ċertifikat tal-Operatur tal-Ajru tiegħu jeżerċita u jżomm kontroll regolatorju effettiv fuqu u l-awtorità kompetenti hija identifikata b’mod ċar; u — it-trasportatur tal-ajru jkun, direttament jew b’maġġoranza ta’ ishma, tal-Istati Membri tal-Unjoni Ewropea u/jew taċ-ċittadini tal-Istati Membri tal-Unjoni Ewropea, jew tal-istati l-oħra elenkati fl-Anness III u/jew taċ-ċittadini ta’ dawn l-Istati l-oħra u jkun ikkontrollat effettivament minnhom; (c) it-trasportatur tal-ajru jkun jissodisfa l-kundizzjonijiet mogħtija fil-liġijiet u fir-regolamenti li tapplika s-soltu l-awtorità kompetenti għat-tħaddim tat-trasport internazzjonali bl-ajru; u (d) id-dispożizzjonijiet stabbiliti fl-Artikolu 13 u l-Artikolu 14 ikunu qed jinżammu u jiġu amministrati.

Artikolu 3a

Rikonoxximent reċiproku tad-dikjarazzjonijiet regolatorji dwar l-adegwatezza tat-trasportaturi tal-ajru u n-nazzjonalità tagħhom

Meta tasal applikazzjoni għall-awtorizzazzjoni mibgħuta minn trasportatur tal-ajru ta’ waħda mill-Partijiet Kontraenti, l-awtoritajiet kompetenti tal-Parti Kontraenti l-oħra għandhom jirrikonoxxu kwalunkwe deċiżjoni li jkunu ħadu l-awtoritajiet kompetenti tal-ewwel Parti Kontraenti dwar kemm hu adegwat dak it-trasportatur tal-ajru jew dwar in-nazzjonalità tiegħu daqslikieku kienu ħaduha huma stess, u ma għandhomx jistħarrġu l-kwistjoni iktar, ħlief hekk kif previst fis-subparagrafu a) t’hawn taħt.

(a) Jekk, wara li tasal applikazzjoni għall-awtorizzazzjoni mibgħuta minn trasportatur tal-ajru, jew wara li tingħata t-tali awtorizzazzjoni, l-awtoritajiet kompetenti tal-Parti Kontraenti li tkun irċeviet l-applikazzjoni jkollhom raġuni speċifika għat-tħassib, ibbażata fuq dubju raġonevoli, li, minkejja d-deċiżjoni meħuda mill-awtoritajiet kompetenti tal-Parti Kontraenti l-oħra, ma jkunux ġew issodisfati l-kundizzjonijiet mogħtija fl-Artikolu 3 ta’ dan il-Ftehim għall-għoti tal-awtorizzazzjonijiet u tal-permessi xierqa, allura huma għandhom javżaw minnufih lil dawk l-awtoritajiet u jagħtu raġunijiet sostantivi għat-tħassib tagħhom. F’dak il-każ, kwalunkwe waħda mill-Partijiet Kontraenti tista’ titlob li jsiru konsultazzjonijiet, li jistgħu jinkludu rappreżentanti mill-awtoritajiet kompetenti tal-Partijiet Kontraenti, u/jew tista’ titlob li jingħata iktar tagħrif li jkun rilevanti għal dan it-tħassib, u t-tali talbiet għandhom jintlaqgħu mill-iktar fis possibbli. Jekk il-kwistjoni tibqa’ ma tiġix riżolta, kwalunkwe waħda mill-Partijiet Kontraenti tista’ tressaq il-kwistjoni quddiem il-Kumitat Konġunt imwaqqaf skont l-Artikolu 22 ta’ dan il-Ftehim u, skont il-paragrafi 7 u 9 tal-Artikolu 22 tista’ tieħu l-miżuri adattati ta’ salvagwardja skont l-Artikolu 24.

(b) Dawn il-proċeduri ma jkoprux ir-rikonoxximent ta’ deċiżjonijiet marbutin ma’: (i) ċertifikati jew liċenzji dwar is-sikurezza; (ii) arranġamenti ta’ sigurtà; jew (iii) il-kopertura tal-assigurazzjoni.

Artikolu 4

Rifjut, revoka, sospensjoni jew limitazzjoni tal-awtorizzazzjoni

1. L-awtoritajiet kompetenti ta’ kwalunkwe waħda mill-Partijiet Kontraenti jistgħu jirrifjutaw, jirrevokaw, jissospendu jew jillimitaw l-awtorizzazzjonijiet tal-operat jew inkella jissospendu jew jillimitaw l-operat tat-trasportatur tal-ajru ta’ Parti Kontraenti oħra f’każ li: (a) għal trasportatur tal-ajru tal-Iżrael: — il-post prinċipali tan-negozju tiegħu ma jkunx fl-Iżrael jew huwa ma jkunx irċieva l-liċenzja tal-operat tiegħu skont il-liġi applikabbli tal-Iżrael; jew — l-Iżrael ma jkunx jeżerċita jew iżomm kontroll regolatorju effettiv fuqu; jew — it-trasportatur tal-ajru ma jkunx is-sjieda, direttament jew b’maġġoranza ta’ ishma, tal-Iżrael, u ma jkunx ikkontrollat effettivament mill-Iżrael u/jew miċ-ċittadini tiegħu; (b) għal trasportatur tal-ajru tal-Unjoni Ewropea: — il-post ewlieni tan-negozju tiegħu ma jkunx fit-territorju ta’ Stat Membru tal-Unjoni Ewropea skont it-Trattati tal-UE, jew ma jkunx irċieva l-liċenzja tal-operat tiegħu skont il-liġijiet tal-Unjoni Ewropea; jew — l-Istat Membru li huwa responsabbli għall-ħruġ taċ-Ċertifikat tal-Operatur tal-Ajru tiegħu ma jkunx jeżerċita jew iżomm kontroll regolatorju effettiv fuqu jew l-awtorità kompetenti ma tkunx identifikata b’mod ċar; jew — it-trasportatur tal-ajru ma jkunx is-sjieda, direttament jew b’maġġoranza ta’ ishma, tal-Istati Membri tal-Unjoni Ewropea u/jew taċ-ċittadini tal-Istati Membri tal-Unjoni Ewropea, jew tal-istati l-oħra elenkati fl-Anness III u/jew taċ-ċittadini ta’ dawn l-Istati l-oħra u ma jkunx ikkontrollat effettivament minnhom; (c) it-trasportatur tal-ajru jkun naqas milli jkun konformi mal-liġijiet u r-regolamenti msemmija fl-Artikolu 6 ta’ dan il-Ftehim; (d) id-dispożizzjonijiet stabbiliti fl-Artikolu 13 u fl-Artikolu 14 ma jkunux qed jinżammu jew jiġu amministrati; jew (e) Parti Kontraenti tkun għamlet stqarrija, skont l-Artikolu 7, li l-kundizzjonijiet għal ambjent kompetittiv mhux qed jiġu ssodisfati.

2. Sakemm ma jkunx essenzjali li tittieħed azzjoni immedjata biex jiġi evitat aktar nuqqas ta’ konformità mal-punti (c) jew (d) tal-paragrafu 1, id-drittijiet stabbiliti b’dan l-Artikolu għandhom ikunu eżerċitati biss wara li ssir konsultazzjoni mal-awtoritajiet kompetenti tal-Parti Kontraenti l-oħra.

Artikolu 5

Investiment

1. Minkejja l-Artikolu 3 u l-Artikolu 4 ta’ dan il-Ftehim, u wara li l-Kumitat Konġunt jivverifika li jeżistu arranġamenti reċiproki skont l-Artikolu 22(10), il-Partijiet Kontraenti jistgħu jippermettu lil trasportaturi tal-ajru tal-Iżrael u tal-Unjoni Ewropea jkunu sjieda, bl-akbar sehem azzjonarju, ta’ Stati Membri tal-Unjoni Ewropea jew taċ-ċittadini tagħhom jew tal-Iżrael u taċ-ċittadini tiegħu rispettivament u/jew ikunu kkontrollati effettivament minnhom skont il-kundizzjonijiet mogħtija fil-paragrafu 2 ta’ dan l-Artikolu.

2. Fir-rigward tal-paragrafu 1 ta’ dan l-Artikolu, se jkunu permessi, każ b’każ, l-investimenti speċifiċi li jkunu fl-interess tal-Partijiet Kontraenti bis-saħħa ta’ deċiżjoni preċedenti tal-Kumitat Konġunt skont l-Artikolu 22(2) ta’ dan il-Ftehim.

Din id-deċiżjoni għandha tispeċifika l-kundizzjonijiet marbutin mal-operat tas-servizzi miftiehma skont dan il-Ftehim u mas-servizzi ta’ bejn il-pajjiżi terzi u l-Partijiet Kontraenti. Id-dispożizzjonijiet tal-Artikolu 22(9) ta’ dan il-Ftehim ma għandhomx japplikaw għal din it-tip ta’ deċiżjoni.

Artikolu 6

Il-konformità mal-liġijiet u r-regolamenti

1. Meta inġenju tal-ajru jidħol jew iħalli t-territorju ta’ Parti Kontraenti jew meta jkun fih, it-trasportaturi tal-ajru tal-Parti Kontraenti l-oħra jridu jħarsu kemm il-liġijiet u r-regolamenti li huma applikabbli f’dak it-territorju li jikkonċernaw id-dħul fit-territorju tagħha jew it-tluq minnu ta’ inġenji tal-ajru li jkunu qed iwettqu ħidma ta’ trasport internazzjonali bl-ajru, kif ukoll dawk dwar l-operat u n-navigazzjoni tal-inġenji tal-ajru.

2. Meta ajruplan jidħol jew iħalli t-territorju ta’ Parti Kontraenti jew meta jkun fih, il-liġijiet u r-regolamenti applikabbli f’dak it-territorju u li jikkonċernaw id-dħul fit-territorju tagħha jew it-tluq minnu ta’ passiġġieri, ekwipaġġ jew merkanzija fuq l-inġenji tal-ajru (inklużi r-regolamenti li jikkonċernaw id-dħul, il-permessi, l-immigrazzjoni, il-passaporti, id-dwana u l-kwarantina jew, fil-każ tal-posta, ir-regolamenti postali), għandhom jitħarsu minn, jew f’isem, it-tali passiġġieri, ekwipaġġ jew merkanzija tat-trasportaturi tal-ajru tal-Parti Kontraenti l-oħra.

Artikolu 7

Ambjent kompetittiv

1. Il-Partijiet Kontraenti jerġgħu jikkonfermaw li d-dispożizzjonijiet tal-Kapitolu 3 tat-Titolu IV tal-Ftehim ta’ Assoċjazzjoni (“il-kompetizzjoni”) japplikaw għal dan il-Ftehim.

2. Il-Partijiet Kontraenti jagħrfu li l-għan konġunt tagħhom huwa li jkun hemm ambjent ġust u kompetittiv għat-tħaddim tas-servizzi tal-ajru. Il-Partijiet Kontraenti jirrikonoxxu li, wisq probabbli, it-trasportaturi tal-ajru l-aktar li jsegwu prattiki kompetittivi ġusti huwa meta joperaw fuq bażi kompletament kummerċjali u ma jiġux issussidjati, u meta jkun żgurat aċċess newtrali u mhux diskriminatorju għall-faċilitajiet, is-servizzi u l-allokazzjoni tas-slotts tal-ajruporti.

3. Jekk Parti Kontraenti ssib li jeżistu kundizzjonijiet fit-territorju tal-Parti Kontraenti l-oħra, b’mod partikolari minħabba sussidju, li se jaffettwaw b’mod negattiv l-opportunità ġusta u ndaqs tat-trasportaturi tal-ajru tagħha biex jikkompetu, tista’ tissottometti l-osservazzjonijiet tagħha lill-Parti Kontraenti l-oħra. Barra minn hekk, tista’ titlob li ssir laqgħa tal-Kumitat Konġunt, hekk kif previst fl-Artikolu 22 ta’ dan il-Ftehim. Il-konsultazzjonijiet għandhom jibdew fi żmien tletin (30) jum minn meta tasal it-tali talba. Jekk ma jintlaħaqx qbil sodisfaċenti fi żmien 30 jum mill-bidu tal-konsultazzjonijiet, dan għandu jikkostitwixxi l-bażi għall-Parti Kontraenti li tkun talbet li jsiru l-konsultazzjonijiet biex tirrifjuta, żżomm, tirrevoka jew tissospendi l-awtorizzazzjonijiet tat-trasportatur(i) tal-ajru kkonċernat(i), jew biex timponi kundizzjonijiet adattati fuq dawn l-awtorizzazzjonijiet, skont l-Artikolu 4 ta’ dan il-Ftehim.

4. L-azzjonijiet imsemmija fit-tielet (3) paragrafu għandhom ikunu adattati, proporzjonati u ristretti għal dak li hu meħtieġ biss fl-ambitu u fit-tul tagħhom. Huma għandhom ikunu indirizzati biss lejn it-trasportatur(i) tal-ajru li jkunu qed jibbenefikaw mill-kundizzjonijiet imsemmija fil-paragrafu 3, u għandhom ikunu mingħajr ħsara għad-dritt ta’ kwalunkwe Parti Kontraenti biex tieħu azzjoni skont l-Artikolu 23.

5. Il-Partijiet Kontraenti jaqblu li l-kontribut tal-Gvern Iżraeljan biex jgħin ikopri spejjeż tas-sigurtà addizzjonali mġarrba mit-trasportaturi tal-ajru Iżraeljani minħabba struzzjonijiet tal-Gvern Iżraeljan mhix prattika kompetittiva inġusta u mhix meqjusa bħala sussidju għall-għan ta’ dan l-Artikolu, sakemm: (a) it-tali appoġġ ikopri b’mod esklużiv il-kosti li t-trasportaturi tal-ajru tal-Iżrael iġarrbu bil-fors meta jkunu qed jimplimentaw miżuri ta’ sigurtà addizzjonali meħtieġa mill-awtoritajiet Iżraeljani li mhumiex imposti fuq it-trasportaturi tal-ajru tal-Unjoni Ewropea, jew imġarrba minnhom; u (b) it-tali kosti ta’ sigurtà jiġu identifikati u kkwantifikati b’mod ċar mill-Iżrael; u (c) il-Kumitat Konġunt jirċievi, darba fis-sena, rapport li jiddeskrivi s-somma totali tal-ispejjeż tas-sigurtà u r-rata tal-kontribut tal-gvern Iżraeljan fis-sena preċedenti.

6. Kull Parti Kontraenti, meta tkun innotifikat lill-Parti Kontraenti l-oħra, tista’ tavviċina lill-entitajiet governattivi responsabbli fit-territorju tal-Parti Kontraenti l-oħra, inklużi entitajiet fil-livell statali, provinċjali jew lokali, sabiex tiddiskuti kwistjonijiet relatati ma’ dan l-Artikolu.

7. Id-dispożizzjonijiet ta’ dan l-Artikolu għandhom japplikaw mingħajr ħsara għal-liġijiet u r-regolamenti tal-Partijiet Kontraenti li għandhom x’jaqsmu mal-obbligi tas-servizz pubbliku fit-territorji tagħhom.

Artikolu 8

Opportunitajiet kummerċjali

Ir-rappreżentanti tat-trasportaturi tal-ajru

1. It-trasportaturi tal-ajru ta’ kull Parti Kontraenti għandu jkollhom id-dritt li jwaqqfu uffiċċji u faċilitajiet fit-territorju tal-Parti Kontraenti l-oħra li jkunu meħtieġa għall-provvista tat-trasport bl-ajru u għall-promozzjoni u l-bejgħ tat-trasport bl-ajru, inklużi servizzi sekondarji jew supplimentari.

2. F’konformità mal-liġijiet u r-regolamenti tal-Parti Kontraenti l-oħra dwar id-dħul, ir-residenza, u l-impjieg, it-trasportaturi tal-ajru ta’ kull Parti Kontraenti għandhom ikunu intitolati jdaħħlu u jżommu fit-territorju tal-Parti Kontraenti l-oħra persunal maniġerjali, tal-bejgħ, tekniku, operattiv u persunal speċjalizzat ieħor li jkun meħtieġ biex jappoġġa l-provvista tat-trasport bl-ajru.

Groundhandling:

3. (a) Mingħajr ħsara għall-punt (b) ta’ hawn taħt, b’rabta mal-groundhandling fit-territorju tal-Parti Kontraenti l-oħra, kull trasportatur tal-ajru għandu: (i) ikollu d-dritt iwettaq il-groundhandling tiegħu stess huwa nnifsu (“self-handling”) jew, jekk ikun irid, (ii) ikollu d-dritt li jagħżel minn fost il-fornituri kompetituri li jipprovdu servizzi ta’ groundhandling kompluti jew parzjali, f’każ li dawn il-fornituri jingħataw aċċess għas-suq skont il-liġijiet u r-regolamenti ta’ kull Parti Kontraenti u f’każ li dawn ikunu preżenti fis-suq. (b) Għall-kategoriji ta’ servizzi ta’ groundhandling li ġejjin, jiġifieri l-immaniġġar tal-bagalji, l-immaniġġar fuq ir-rampa, l-immaniġġar tal-fjuwil u taż-żejt, l-immaniġġar tal-merkanzija u tal-posta, partikolarment f’dak li għandu x’jaqsam mal-immaniġġar fiżiku tal-merkanzija u tal-posta bejn it-terminal tal-ajru u l-inġenju tal-ajru, id-drittjiet skont il-punt (a)(i) u (ii) għandhom ikunu soġġetti biss għal-limiti fiżiċi jew operattivi skont il-liġijiet u r-regolamenti applikabbli fit-territorju tal-Parti Kontraenti l-oħra. Fejn dawn il-limiti ma jippermettux lit-trasportatur tal-ajru jwettaq il-groundhandling tiegħu stess huwa nnifsu (is-“self-handling”) u fejn ma jkun hemm l-ebda kompetizzjoni effettiva bejn il-fornituri li jipprovdu s-servizzi tal-groundhandling, dawn is-servizzi kollha għandhom ikunu disponibbli għat-trasportaturi tal-ajru kollha b’mod ugwali u mhux diskriminatorju; il-prezzijiet ta’ dawn is-servizzi ma għandhomx jaqbżu l-ispiża kollha tagħhom inkluż qligħ raġonevoli fuq l-assi, wara d-deprezzament.

Bejgħ, spejjeż lokali u trasferiment ta’ fondi

4. It-trasportaturi tal-ajru ta’ kull Parti Kontraenti jistgħu jwettqu servizzi ta’ bejgħ ta’ trasport bl-ajru fit-territorju tal-Parti Kontraenti l-oħra b’mod dirett u/jew, jekk it-trasportatur tal-ajru jkun irid, permezz tal-aġenti tal-bejgħ tiegħu, permezz ta’ intermedjarji oħra li jkunu maħtura mit-trasportatur tal-ajru jew permezz tal-internet jew ta’ kwalunkwe mezz ieħor disponibbli. Kull trasportatur tal-ajru għandu jkollu d-dritt li jbigħ dawn is-servizzi tat-trasport, u kull persuna għandha tkun libera li tixtri dawn is-servizzi tat-trasport fil-munita ta’ dak it-territorju jew f’muniti li jistgħu jiġu skambjati b’mod ħieles.

5. Kull trasportatur tal-ajru għandu jkollu d-dritt li jsarraf u jibgħat id-dħul lokali, fuq talba, fi kwalunkwe mument, bi kwalunkwe mod, mingħajr l-ebda restrizzjoni jew taxxa fuqhom, fi kwalunkwe munita li tista’ tiġi skambjata b’mod ħieles u bir-rata uffiċjali tal-iskambju applikabbli, mit-territorju tal-Parti Kontraenti l-oħra lejn it-territorju ta’ pajjiżu u lejn il-pajjiż jew il-pajjiżi li jagħżel huwa stess, ħlief fejn dan ma jkunx konsistenti mal-liġi jew mar-regolament ġeneralment applikabbli.

6. It-trasportaturi tal-ajru ta’ kull Parti Kontraenti għandhom jitħallew iħallsu l-ispejjeż lokali, inkluż ix-xiri ta’ fjuwil, fit-territorju tal-Parti Kontraenti l-oħra, bil-munita lokali. Jekk ikunu jridu, it-trasportaturi tal-ajru ta’ kull Parti Kontraenti jistgħu jħallsu dawn l-ispejjeż fit-territorju tal-Parti Kontraenti l-oħra f’muniti li jistgħu jiġu skambjati b’mod ħieles, skont ir-regolamenti tal-kambju lokali.

Arranġamenti ta’ kooperazzjoni

7. Huwa u jħaddem jew joffri servizzi skont dan il-Ftehim, kwalunkwe trasportatur tal-ajru ta’ Parti Kontraenti jista’ jidħol f’arranġamenti ta’ bejgħ kooperattiv, bħalma huma l-ftehimiet ta’ spazju riżervat jew l-arranġamenti tal-kondiviżjoni tal-kodiċi, ma’: (a) kwalunkwe trasportatur jew trasportaturi tal-ajru tal-Partijiet Kontraenti; u (b) kwalunkwe trasportatur jew trasportaturi tal-ajru ta’ pajjiż terz; u (c) kwalunkwe trasportatur bis-superfiċje, ta’ fuq l-art jew bil-baħar; sakemm (i) it-trasportatur li jopera s-servizz ikollu d-drittijiet tat-traffiku x-xierqa u (ii) it-trasportaturi involuti fil-kummerċjalizzazzjoni jkollhom l-awtorità x-xierqa għar-rotta bażika fi ħdan id-dispożizzjonijiet bilaterali rilevanti u (iii) l-arranġamenti jkunu jissodisfaw ir-rekwiżiti tas-sikurezza u tal-kompetizzjoni li s-soltu jkunu japplikaw għalihom. F’dak li għandu x’jaqsam mal-bejgħ tat-trasport ta’ passiġġieri li jinvolvi l-kondiviżjoni tal-kodiċi, ix-xerrej għandu jkun infurmat waqt il-bejgħ, jew fi kwalunkwe każ waqt ir-reġistrazzjoni, jew x’ħin jitla’ abbord l-ajruplan f’każ li ma tkun meħtieġa l-ebda reġistrazzjoni għal titjira ta’ konnessjoni, dwar liema fornitur tat-trasport se jkun qed jopera kull parti tas-servizz.

It-trasport bis-superfiċje

8. (a) Fir-rigward tat-trasport tal-passiġġieri, il-fornituri tat-trasport bis-superfiċje ma għandhomx ikunu soġġetti għal-liġijiet u għar-regolamenti li jirregolaw it-trasport bl-ajru minħabba li dan it-trasport bis-superfiċje jkun qed isir minn trasportatur tal-ajru f’ismu stess. Il-fornituri tat-trasport bis-superfiċje għandhom id-dritt jiddeċiedu jekk jidħlux f’arranġamenti kooperattivi jew le. Meta jiddeċiedu dwar kwalunkwe arranġament partikolari, il-fornituri tat-trasport bis-superfiċje jistgħu jikkunsidraw, fost affarijiet oħra, l-interessi tal-konsumatur kif ukoll ir-restrizzjonijiet tekniċi, ekonomiċi, ta’ spazju u ta’ kapaċità. (b) Barra minn hekk, u minkejja kwalunkwe dispożizzjoni oħra ta’ dan il-Ftehim, it-trasportaturi tal-ajru u l-fornituri indiretti tat-trasport tal-merkanzija tal-Partijiet Kontraenti għandhom jitħallew jużaw, mingħajr restrizzjoni u b’rabta mat-trasport internazzjonali bl-ajru, kwalunkwe trasport bis-superfiċje għall-merkanzija lejn jew minn kwalunkwe punt fl-Iżrael u fl-Unjoni Ewropea, jew f’pajjiżi terzi. Dan jinkludi t-trasport lejn u mill-ajruporti kollha li jkollhom il-faċilitajiet ta’ dwana kif ukoll, fejn huwa applikabbli, id-dritt li jġorru l-merkanzija fid-dwana skont il-liġijiet u r-regolamenti applikabbli. It-tali merkanzija, kemm jekk tkun qed tinġarr bis-superfiċje kif ukoll jekk tkun qed tinġarr bl-ajru, għandu jkollha aċċess għall-ipproċessar u għall-faċilitajiet doganali tal-ajruporti. It-trasportaturi tal-ajru jistgħu jagħżlu li jwettqu t-trasport bis-superfiċje tagħhom stess jew li jipprovduh permezz ta’ arranġamenti ma’ trasportaturi oħra bis-superfiċje, inkluż it-trasport bis-superfiċje li jitħaddem minn trasportaturi oħra tal-ajru kif ukoll minn fornituri indiretti tat-trasport tal-merkanzija bl-ajru. Dawn is-servizzi li fihom jintużaw diversi mezzi tat-trasport għall-ġarr tal-merkanzija jistgħu jiġu offruti bi prezz wieħed, li jinkludi t-trasport bl-ajru u bis-superfiċje flimkien, dejjem jekk it-trasportaturi tal-merkanzija ma jkunux żgwidati dwar il-fatti marbutin mat-tali trasport.

Kiri

9. (a) It-trasportaturi tal-ajru ta’ kull Parti Kontraenti għandu jkollhom id-dritt jipprovdu s-servizzi miftiehma billi jużaw inġenji tal-ajru mikrija bl-ekwipaġġ jew mingħajru mingħand kwalunkwe trasportatur tal-ajru, inkluż minn pajjiżi terzi, sakemm il-parteċipanti kollha fit-tali arranġamenti jkunu jissodisfaw il-kundizzjonijiet preskritti fil-liġijiet u fir-regolamenti li l-Partijiet Kontraenti s-soltu japplikaw għat-tali arranġamenti. (b) L-ebda Parti Kontraenti ma għandha teħtieġ lit-trasportaturi tal-ajru li jkunu qed jagħtu t-tagħmir tagħhom b’kera li jkollhom drittijiet tat-traffiku skont dan il-Ftehim (c) Il-kiri bl-ekwipaġġ (“wet-leasing”) ta’ inġenju tal-ajru ta’ trasportatur tal-ajru ta’ pajjiż terz, għajr dawk imsemmija fl-Anness III, minn trasportatur tal-ajru tal-Iżrael jew tal-Unjoni Ewropea, sabiex dan jisfrutta d-drittijiet previsti f’dan il-Ftehim, għandu jibqa’ wieħed eċċezzjonali jew li jissodisfa ħtiġijiet temporanji. Għandu jiġi sottomess (i) lill-awtorità li tkun ħarġet il-liċenzja lit-trasportatur bl-ajru li jkun qed jikri, għall-approvazzjoni minn qabel tagħha, u (ii) lill-awtorità kompetenti tal-Parti Kontraenti l-oħra, ’il fejn dan it-trasportatur tal-ajru jkun beħsiebu jħaddem l-inġenji tal-ajru mikrijin bl-ekwipaġġ b’kollox, għall-informazzjoni tagħha. Għall-finijiet ta’ dan is-subparagrafu, it-terminu “inġenju tal-ajru” tfisser inġenju tal-ajru ta’ trasportatur tal-ajru ta’ pajjiż terz, li mhuwiex ipprojbit jopera fl-Unjoni Ewropea u/jew fl-Iżrael.

Il-frankiġji u l-immarkar kummerċjali (il-“branding”)

10. It-trasportaturi tal-ajru ta’ kull Parti Kontraenti għandu jkollhom id-dritt jidħlu f’arranġamenti dwar il-frankiġji jew dwar l-immarkar kummerċjali ma’ kumpaniji ta’ kull Parti Kontraenti jew ta’ pajjiżi terzi, inklużi ma’ trasportaturi tal-ajru, dejjem jekk it-trasportaturi tal-ajru jkollhom l-awtorità x-xierqa u jkunu jissodisfaw il-kundizzjonijiet preskritti fil-liġijiet u fir-regolamenti li l-Partijiet Kontraenti s-soltu japplikaw għat-tali arranġamenti, b’mod partikulari f’dawk li jeħtieġu li tiġi żvelata l-identità tat-trasportatur tal-ajru li qed iħaddem is-servizz.

L-allokazzjoni tas-slotts fl-ajruporti

11. Kull Parti Kontraenti għandha tiżgura li l-proċeduri, il-linji gwida u r-regolamenti tagħha għall-ġestjoni tas-slotts li jkunu applikabbli għall-ajruporti fit-territorju tagħha jkunu applikati b’mod trasparenti, effettiv u mhux diskriminatorju.

Konsultazzjonijiiet fil-Kumitat Konġunt

12. Jekk Parti Kontraenti temmen li l-Parti Kontraenti l-oħra qed tmur kontra dan l-Artikolu, hija tista’ tinnotifika lill-Parti Kontraenti l-oħra dwar is-sejbiet tagħha u titlob li jsiru konsultazzjonijiet skont l-Artikolu 22(4).

Artikolu 9

Id-dazji u l-ħlasijiet tad-dwana

1. Meta jaslu fit-territorju ta’ waħda mill-Partijiet Kontraenti, inġenji tal-ajru li jitħaddmu mit-trasportaturi tal-ajru tal-Parti Kontraenti l-oħra għat-trasport internazzjonali bl-ajru, it-tagħmir regolari tagħhom, il-fjuwil, il-lubrikanti, il-provvisti tekniċi konsumibbli, it-tagħmir ta’ fuq l-art, il-partijiet tal-bdil (inklużi l-magni), il-provvisti ta’ fuq l-inġenji tal-ajru (inklużi iżda mhux limitati għal oġġetti bħall-ikel, ix-xorb u x-xorb alkoħoliku, it-tabakk u l-prodotti l-oħrajn maħsubin biex jinbiegħu lill-passiġġieri jew biex dawn jużawhom fi kwantitajiet limitati waqt it-titjira), u oġġetti oħrajn maħsubin għal, jew użati biss b’rabta mat-tħaddim jew mat-tiswija tal-inġenji tal-ajru li jkunu qed iwettqu t-trasport internazzjonali bl-ajru għandhom ikunu eżentati, fuq bażi reċiproka, mir-restrizzjonijiet kollha fuq l-importazzjoni, mit-taxxi fuq il-proprjetà u mid-dazji kapitali, mid-dazji tad-dwana, mit-taxxi tas-sisa, u minn miżati u ħlasijiet oħrajn simili li (a) huma imposti mill-awtoritajiet nazzjonali jew lokali jew mill-Unjoni Ewropea, u li (b) mhumiex ibbażati fuq kemm jiswew is-servizzi pprovduti, dejjem jekk it-tali tagħmir u t-tali provvisti jibqgħu abbord l-inġenji tal-ajru.

2. Dawn li ġejjin għandhom ikunu eżentati wkoll, fuq bażi reċiproka, mit-taxxi, mill-imposti, mid-dazji, mill-miżati u mill-ħlasijiet imsemmijin fil-paragrafu 1 ta’ dan l-Artikolu, ħlief għall-ħlasijiet ibbażati fuq kemm jiswa s-servizz ipprovdut: (a) il-provvisti ta’ fuq l-inġenji tal-ajru mdaħħlin jew fornuti fit-territorju ta’ Parti Kontraenti u mtellgħin abbord, f’limiti raġonevoli, għall-użu fuq l-inġenji tal-ajru li jkunu se jitilqu u li jkunu ta’ trasportatur tal-ajru tal-Parti Kontraenti l-oħra involuta fit-trasport internazzjonali bl-ajru, anke meta dawn il-provvisti jkunu se jintużaw waqt parti mill-vjaġġ imwettqa fit-territorju msemmi; (b) it-tagħmir ta’ fuq l-art u l-partijiet tal-bdil (inklużi l-magni) imdaħħlin fit-territorju ta’ Parti Kontraenti għat-tiswija, għall-manutenzjoni jew għaż-żamma ta’ inġenji tal-ajru ta’ trasportatur tal-ajru tal-Parti Kontraenti l-oħra użati għat-trasport internazzjonali bl-ajru; (c) il-fjuwil, il-lubrikanti u l-provvisti tekniċi konsumibbli mdaħħlin jew fornuti fit-territorju ta’ Parti Kontraenti biex jintużaw f’inġenji tal-ajru ta’ trasportatur tal-ajru tal-Parti Kontraenti l-oħra involuta fit-trasport internazzjonali bl-ajru, anke meta dawn il-provvisti jkunu se jintużaw waqt parti mill-vjaġġ imwettqa fit-territorju msemmi; (d) materjal stampat, kif imsemmi fil-liġijiet tad-dwana ta’ kull Parti Kontraenti, imdaħħal jew fornut fit-territorju ta’ Parti Kontraenti u mtella’ abbord għall-użu fuq l-inġenji tal-ajru li jkunu se jitilqu u li jkunu ta’ trasportatur tal-ajru tal-Parti Kontraenti l-oħra involuta fit-trasport internazzjonali bl-ajru, anke meta dawn il-provvisti jkunu se jintużaw waqt parti mill-vjaġġ imwettqa fit-territorju msemmi; u (e) it-tagħmir tas-sikurezza u tas-sigurtà biex jintuża fl-ajruporti jew fit-terminali tal-merkanzija.

3. Minkejja kull dispożizzjoni oħra li tgħid mod ieħor, xejn f’dan il-Ftehim ma għandu jżomm lil Parti Kontraenti milli timponi taxxi, imposti, dazji, miżati jew ħlasijiet fuq il-fjuwil fornut fit-territorju tagħha fuq bażi mhux diskriminatorja biex jintuża f’inġenji tal-ajru ta’ trasportatur tal-ajru li jopera bejn żewġ punti fit-territorju tagħha. Meta ajruplan jidħol fit-territorju ta’ Parti Kontraenti jew joħroġ minnu, jew meta jkun fih, il-liġijiet u r-regolamenti ta’ din il-Parti Kontraenti marbutin mal-bejgħ, il-provvista u l-użu tal-fjuwil tal-ajruplani għandhom jitħarsu mit-trasportaturi tal-ajru tal-Parti Kontraenti l-oħra.

4. It-tagħmir normali li jinġarr abbord, kif ukoll il-materjali, il-provvisti u l-partijiet tal-bdil imsemmija fil-paragrafi 1 u 2 ta’ dan l-Artikolu, li normalment jinżammu abbord l-inġenju tal-ajru mħaddem minn trasportatur tal-ajru ta’ Parti Kontraenti jistgħu jinħattu fit-territorju tal-Parti Kontraenti l-oħra biss bl-approvazzjoni tal-awtoritajiet doganali ta’ dik il-Parti Kontraenti u jista’ jkun hemm il-bżonn li jinżammu taħt is-superviżjoni jew il-kontroll ta’ dawn l-istess awtoritajiet sa ma jerġgħu jiġu esportati jew inkella sa ma jintremew mod ieħor f’konformità mar-regolament doganali.

5. L-eżenzjonijiet stipulati f’dan l-Artikolu għandhom japplikaw ukoll f’każ li t-trasportaturi tal-ajru ta’ Parti Kontraenti jkunu għamlu ftehim ma’ trasportatur tal-ajru ieħor, li bħalhom ikun qed igawdi mill-eżenzjonijiet tal-Parti Kontraenti l-oħra, għas-self jew it-trasferiment tal-oġġetti speċifikati fil-paragrafi 1 u 2 fit-territorju tal-Parti Kontraenti l-oħra.

6. Xejn f’dan il-Ftehim ma għandu jżomm lil kwalunkwe Parti Kontraenti milli timponi taxxi, imposti, dazji, miżati jew ħlasijiet fuq l-oġġetti mibjugħa lill-passiġġieri, minbarra dawk għall-konsum abbord, matul parti mis-servizz bl-ajru bejn żewġ punti fit-territorju tagħha li fihom in-nies jitħallew jitilgħu fuq l-ajruplan jew jinżlu minnu.

7. Id-dispożizzjonijiet ta’ dan il-Ftehim ma għandhomx jaffettwaw il-qasam tal-VAT, ħlief għat-taxxa fuq l-importazzjonijiet. Dan il-Ftehim ma jaffettwax id-dispożizzjonijiet tal-konvenzjonijiet rispettivi li huma fis-seħħ bejn xi Stati Membri partikulari tal-Unjoni Ewropea u l-Iżrael biex tkun evitata t-tassazzjoni doppja fuq id-dħul u fuq il-kapital.

Artikolu 10

Imposti fuq l-utenti għall-ajruporti u għall-faċilitajiet u s-servizzi tal-avjazzjoni

1. Kull Parti Kontraenti għandha tiżgura li l-ħlasijiet mill-utenti li jistgħu jkunu imposti mill-awtoritajiet jew mill-korpi kompetenti tagħha li jitolbu ħlas mingħand it-trasportaturi tal-ajru tal-Parti Kontraenti l-oħra għall-użu tas-servizzi tan-navigazzjoni bl-ajru u tas-servizzi tal-kontroll tat-traffiku tal-ajru, għandhom ikunu marbutin mal-ispejjeż u m’għandhomx ikunu diskriminatorji. F’kull każ, dawn il-ħlasijiet mill-utenti għandhom jiġu applikati għat-trasportaturi tal-ajru tal-Parti Kontraenti l-oħra skont termini li ma jkunux inqas favorevoli mit-termini l-aktar favorevoli disponibbli għal kwalunkwe trasportatur tal-ajru ieħor.

2. Kull Parti Kontraenti għandha tiżgura li l-ħlasijiet mill-utenti li jistgħu jkunu imposti mill-awtoritajiet jew mill-korpi kompetenti tagħha li jitolbu ħlas mingħand it-trasportaturi tal-ajru tal-Parti Kontraenti l-oħra għall-użu tal-faċilitajiet jew tas-servizzi tal-ajruport u tas-sigurtà tal-avjazzjoni u tal-faċilitajiet u s-servizzi relatati m’għandhomx ikunu diskriminatorji b’mod inġust u għandhom ikunu mqassmin b’mod ġust fost il-kategoriji tal-utenti. Dawn il-ħlasijiet jistgħu jirriflettu, imma ma għandhomx jaqbżu, l-ispiża sħiħa magħmula mill-awtoritajiet jew mill-korpi kompetenti li jitolbu ħlas biex jipprovdu l-faċilitajiet u s-servizzi x-xierqa tal-ajruport u tas-sigurtà tal-avjazzjoni f’dak l-ajruport jew fis-sistema ta’ dak l-ajruport. Dawn l-imposti jistgħu jinkludu qligħ raġonevoli fuq l-assi, wara d-deprezzament. Il-faċilitajiet u s-servizzi li fuqhom ikun hemm imposta fuq l-utenti għandhom ikunu pprovduti fuq bażi effiċjenti u ekonomika. F’kull każ, dawn l-imposti għandhom jiġu applikati għat-trasportaturi tal-ajru tal-Parti Kontraenti l-oħra skont termini li ma jkunux inqas favorevoli mit-termini l-aktar favorevoli disponibbli għal kwalunkwe trasportatur tal-ajru ieħor fiż-żmien meta dawn l-imposti jiġu stabbiliti.

3. Kull Parti Kontraenti għandha tħeġġeġ il-konsultazzjonijiet bejn l-awtoritajiet jew il-korpi kompetenti li jitolbu l-ħlas fit-territorju tagħha u t-trasportaturi tal-ajru jew il-korpi li jirrappreżentawhom li jkunu qed jużaw is-servizzi u l-faċilitajiet, u għandha tħeġġeġ lill-awtoritajiet jew lill-korpi kompetenti li jitolbu l-ħlas biex jipprovdu lil kull utent tal-ajruport, jew lir-rappreżentanti jew lill-assoċjazzjonijiet tal-utenti tal-ajruport, b’informazzjoni dwar il-komponenti li jservu bħala l-bażi biex tiġi stabbilita s-sistema jew il-livell tal-imposti kollha miġburin f’kull ajruport mill-korpi ta’ ġestjoni ta’ dak l-ajruport minħabba li t-tali informazzjoni tista’ tkun meħtieġa biex tkun tista’ ssir analiżi preċiża ta’ kemm huma raġonevoli l-imposti skont il-prinċipji mogħtija fil-paragrafi 1 u 2 ta’ dan l-Artikolu. Kull Parti Kontraenti għandha tħeġġeġ lill-awtoritajiet kompetenti li jitolbu l-ħlas jagħtu lill-utenti avviż raġonevoli dwar kull proposta ta’ bidliet fil-ħlasijiet mill-utenti sabiex dawk l-awtoritajiet ikunu jistgħu jqisu l-fehmiet tal-utenti qabel ma jsiru l-bidliet.

4. Fil-proċeduri tas-soluzzjoni tat-tilwim skont l-Artikolu 23 ta’ dan il-Ftehim, l-ebda Parti Kontraenti ma għandha titqies li qed tikser xi dispożizzjoni ta’ dan l-Artikolu, sakemm (a) ma tonqosx li, fi żmien raġonevoli, tagħmel analiżi tal-ħlas jew tal-prattika li hija s-suġġett ta’ lment mill-Parti Kontraenti l-oħra; jew (b) jekk, wara t-tali analiżi, ma tonqosx milli tieħu l-passi kollha fis-setgħa tagħha biex tirrimedja kull ħlas jew prattika li ma tkunx konformi ma’ dan l-Artikolu.

Artikolu 11

L-ipprezzar

1. Il-Partijiet Kontraenti għandhom jippermettu lit-trasportaturi tal-ajru jistabbilixxu l-prezzijiet b’mod ħieles abbażi ta’ kompetizzjoni ħielsa u ġusta.

2. Il-Partijiet Kontraenti ma għandhomx jitolbu li l-prezzijiet ikunu rreġistrati.

3. Jista’ jkun hemm taħditiet bejn l-awtoritajiet kompetenti dwar kwistjonijiet bħal, imma mhux limitati għal, prezzijiet li jistgħu jkunu inġusti, mhux raġonevoli, jew diskriminatorji.

Artikolu 12

Statistika

1. Kull Parti Kontraenti għandha tagħti lill-Parti Kontraenti l-oħra l-istatistika meħtieġa mil-liġijiet u r-regolamenti nazzjonali, u, meta jintalab, it-tagħrif statistiku l-ieħor disponibbli, skont il-bżonn, b’mod raġonevoli, għall-għanijiet tal-analiżi tat-tħaddim tas-servizzi bl-ajru.

2. Il-Partijiet Kontraenti għandhom jikkooperaw fil-qafas tal-Kumitat Konġunt skont l-Artikolu 22 ta’ dan il-Ftehim biex iħaffu l-iskambju tat-tagħrif statistiku bejniethom għall-għanijiet tal-monitoraġġ tal-iżvilupp tas-servizzi tal-ajru skont dan il-Ftehim.







TITOLU II

KOOPERAZZJONI REGOLATORJA

Artikolu 13

Sikurezza fil-qasam tal-avjazzjoni

1. Mingħajr ħsara għas-setgħa diskrezzjonali tal-awtoritajiet leġiżlattivi tal-Partijiet Kontraenti, il-Partijiet Kontraenti għandhom jikkooperaw mill-qrib ma’ xulxin fil-qasam tas-sikurezza tal-avjazzjoni bil-għan li jistabbilixxu, sa fejn huwa possibbli fil-prattika, regoli armonizzati jew rikonoxximent reċiproku tal-istandards tas-sikurezza ta’ xulxin. Il-Kumitat Konġunt, bil-għajnuna tal-Aġenzija Ewropea tas-Sikurezza tal-Avjazzjoni, għandu jissorvelja dan il-proċess ta’ kooperazzjoni.

2. Il-Partijiet Kontraenti għandhom jiżguraw li l-leġislazzjoni, ir-regoli u l-proċeduri rilevanti tagħhom iwasslu għall-anqas għal-livell ta’ rekwiżiti u standards regolatorji relatati mat-trasport bl-ajru speċifikat fil-Parti A tal-Anness IV, kif spjegat fid-dettall fl-Anness VI.

3. L-awtoritajiet kompetenti tal-Partijiet Kontraenti għandhom jirrikonoxxu bħala validi, għall-finijiet tat-tħaddim tat-trasport bl-ajru pprovdut f’dan il-Ftehim, ċertifikati tal-ajrunavigabbiltà, ċertifikati ta’ kompetenza u liċenzji maħruġa jew ivvalidati minn xulxin u li jkunu għadhom validi, sakemm ir-rekwiżiti għal dawn iċ-ċertifikati jew il-liċenzji jkunu tal-inqas daqs l-istandards minimi li jistgħu jkunu stabbiliti skont il-Konvenzjoni. L-awtoritajiet kompetenti jistgħu, madankollu, jirrifjutaw li jirrikonoxxu bħala validi għall-finijiet tat-titjir fuq it-territorju tagħhom stess, ċertifikati ta’ kompetenza u liċenzji mogħtija liċ-ċittadini tagħhom stess jew ivvalidati għalihom mit-tali awtoritajiet oħrajn.

4. Kull Parti Kontraenti tista’ titlob f’kull ħin konsultazzjonijiet rigward l-istandards ta’ sikurezza miżmuma mill-Parti Kontraenti l-oħra f’dak li għandu x’jaqsam mal-faċilitajiet ajrunawtiċi, mal-ekwipaġġ tat-titjira, mal-inġenji tal-ajru u mat-tħaddim tal-inġenji tal-ajru. It-tali konsultazzjonijiet għandhom jitwettqu fi żmien tletin (30) jum minn meta ssir it-talba.

5. Jekk, wara li jsiru t-tali konsultazzjonijiet, Parti Kontraenti ssib li l-Parti Kontraenti l-oħra ma żżommx jew ma tamministrax b’mod effettiv standards tas-sikurezza fl-oqsma msemmija fil-paragrafu 4 li jissodisfaw l-istandards stabbiliti dak il-ħin skont il-Konvenzjoni, il-Parti Kontraenti l-oħra għandha tiġi infurmata bit-tali sejbiet u bil-passi li huma meqjusa bħala meħtieġa għall-konformità mal-istandards tal-ICAO. Il-Parti Kontraenti l-oħra mbagħad għandha tieħu l-azzjoni korrettiva x-xierqa f’perjodu taż-żmien li jkun intlaħaq ftehim dwaru.

6. Il-Partijiet Kontraenti għandhom jiżguraw li meta inġenju tal-ajru rreġistrat f’Parti Kontraenti waħda li dwaru jkun hemm suspett li mhuwiex konformi mal-istandards internazzjonali dwar is-sikurezza fil-qasam tal-avjazzjoni stabbiliti skont il-Konvenzjoni jinżel f’ajruporti miftuħa għat-traffiku internazzjonali tal-ajru fit-territorju tal-Parti Kontraenti l-oħra, dan għandu jiġi soġġett għall-ispezzjonijiet fir-rampa li jsiru abbord jew madwar l-inġenju tal-ajru mill-awtoritajiet kompetenti tal-Parti Kontraenti l-oħra. Dawn l-ispezzjonijiet isiru biex ikunu vverifikati kemm il-validità tad-dokumenti tal-inġenju tal-ajru u tal-ekwipaġġ kif ukoll il-kundizzjonijiet viżibbli tal-inġenju tal-ajru u tat-tagħmir tiegħu.

7. L-awtoritajiet kompetenti ta’ kull Parti Kontraenti jistgħu jieħdu l-miżuri kollha x-xierqa u fil-pront kull meta jkunu ċerti li inġenju tal-ajru, komponent tal-inġenju tal-ajru jew operazzjoni tista’: (a) tonqos milli tissodisfa l-istandards minimi stabbiliti fil-Konvenzjoni, jew (b) twassal għal tħassib serju – stabbilit bl-ispezzjoni msemmija fil-paragrafu 6, skont l-Artikolu 16 tal-Konvenzjoni – li inġenju tal-ajru jew it-tħaddim ta’ inġenju tal-ajru mhuwiex konformi mal-istandards minimi stabbiliti fil-Konvenzjoni, jew (c) twassal għal tħassib serju li hemm nuqqas ta’ żamma u ta’ amministrazzjoni effettiva tal-istandards minimi stabbiliti fil-Konvenzjoni.

8. Meta l-awtoritajiet kompetenti ta’ Parti Kontraenti jieħdu azzjoni skont il-paragrafu 7, dawn għandhom jgħarrfu minnufih lill-awtoritajiet kompetenti tal-Parti Kontraenti l-oħra dwar it-teħid tat-tali azzjoni u jagħtu r-raġunijiet għal dan.

9. Meta azzjoni urġenti tkun essenzjali biex tiżgura s-sikurezza tat-tħaddim ta’ trasportatur tal-ajru, kull Parti Kontraenti għandha d-dritt tissospendi jew tvarja immedjatament l-awtorizzazzjoni tal-operat ta’ trasportatur tal-ajru jew ta’ trasportaturi tal-ajru tal-Parti Kontraenti l-oħra.

10. Meta l-miżuri meħuda biex jiġu applikati l-paragrafi 7 jew 9 jissoktaw anke jekk il-bażi biex dawn jittieħdu ma tkunx għadha teżisti, kwalunkwe Parti Kontraenti tista’ tirreferi din il-kwistjoni lill-Kumitat Konġunt.

Artikolu 14

Sigurtà fil-qasam tal-avjazzjoni

1. Il-Partijiet Kontraenti jaffermaw mill-ġdid l-obbligi tagħhom lejn xulxin li jipprovdu għas-sigurtà tal-avjazzjoni ċivili kontra atti ta’ interferenza illegali, u b’mod partikolari l-obbligi tagħhom skont il-Konvenzjoni, il-Konvenzjoni dwar ir-Reati u Ċerti Atti Oħra Mwettqa Abbord Inġenji tal-Ajru, iffirmata f’Tokjo fl-14 ta’ Settembru 1963, il-Konvenzjoni dwar it-Trażżin tal-Ħtif Illegali tal-Inġenji tal-Ajru, iffirmata f’The Hague fis-16 ta’ Diċembru 1970, il-Konvenzjoni dwar it-Trażżin ta’ Atti Illegali kontra s-Sikurezza tal-Avjazzjoni Ċivili, iffirmata f’Montreal fit-23 ta’ Settembru 1971 u l-Protokoll għat-Trażżin ta’ Atti Illegali ta’ Vjolenza f’Ajruporti li Jservu l-Avjazzjoni Ċivili Internazzjonali, iffirmat f’Montreal fl-24 ta’ Frar 1988, safejn il-Partijiet Kontraenti huma firmatarji ta’ dawn il-konvenzjonijiet, kif ukoll tal-konvenzjonijiet u l-protokolli l-oħra kollha relatati mas-sigurtà fil-qasam tal-avjazzjoni ċivili li l-Partijiet Kontraenti huma firmatarji tagħhom.

2. Fuq talba, il-Partijiet Kontraenti għandhom jagħtu l-għajnuna kollha meħtieġa lil xulxin biex ikunu evitati atti ta’ ħtif illegali ta’ inġenji tal-ajru ċivili u atti illegali oħrajn kontra s-sikurezza ta’ dawn l-inġenji tal-ajru, il-passiġġieri u l-ekwipaġġ tagħhom, l-ajruporti u l-faċilitajiet tan-navigazzjoni bl-ajru, u kwalunkwe theddida oħra li jista’ jkun hemm għas-sigurtà tal-avjazzjoni ċivili.

3. Fir-relazzjonijiet reċiproki tagħhom, il-Partijiet Kontraenti għandhom jaġixxu b’mod li huwa konformi mal-Istandards tas-sigurtà tal-avjazzjoni u, safejn ikunu japplikawhom, mal-Prattiki Rrakkomandati stabbiliti mill-Organizzazzjoni tal-Avjazzjoni Ċivili Internazzjonali (l-ICAO) u li jidhru bħala Annessi għall-Konvenzjoni, safejn dawn id-dispożizzjonijiet dwar is-sigurtà jkunu japplikaw għall-Partijiet Kontraenti. Il-Partijiet Kontraenti għandhom jitolbu lill-operaturi tal-inġenji tal-ajru tar-reġistru tagħhom, lill-operaturi li jkollhom il-post prinċipali tan-negozju tagħhom jew ir-residenza permanenti tagħhom fit-territorju tagħhom u lill-operaturi tal-ajruporti fit-territorju tagħhom, biex ikunu konformi tal-inqas mat-tali dispożizzjonijiet dwar is-sigurtà tal-avjazzjoni.

4. Kull Parti Kontraenti għandha tiżgura li fit-territorju tagħha jittieħdu miżuri effettivi biex ikunu mħarsa l-inġenji tal-ajru, biex ikunu eżaminati l-passiġġieri u l-oġġetti li dawn iġorru magħhom, u biex isiru l-verifiki x-xierqa fuq l-ekwipaġġ, il-merkanzija (inklużi l-bagalji li jkun hemm fl-istiva) u l-provvisti ta’ fuq l-inġenji tal-ajru qabel ma dawn jitilgħu jew jitgħabbew abbord, u waqt li jsir dan. Kull Parti Kontraenti għandha tiżgura wkoll li dawk il-miżuri jkunu aġġustati għal każijiet fejn jista’ jkun hemm livell ogħla ta’ theddid. Kull Parti Kontraenti taqbel li t-trasportaturi tal-ajru tagħha jistgħu jintalbu jħarsu d-dispożizzjonijiet dwar is-sigurtà tal-avjazzjoni msemmija fil-paragrafu 3 li jkunu meħtieġa mill-Parti Kontraenti l-oħra għad-dħul fit-territorju ta’ dik il-Parti Kontraenti l-oħra, għat-tluq minnu, jew waqt li l-inġenji tal-ajru jkunu fit-territorju tagħha. Meta Parti Kontraenti tiġi infurmata dwar theddida speċifika għal titjira speċifika jew għal serje ta’ titjiriet speċifiċi lejn it-territorju tal-Parti Kontraenti l-oħra jew minnu, għandha tinforma lill-Parti Kontraenti l-oħra, u l-ewwel Parti Kontraenti tista’ tiddeċiedi dwar miżuri speċjali tas-sigurtà biex titqies it-theddida speċifika, skont il-paragrafu 6.

5. Il-Partijiet Kontraenti jaqblu li jaħdmu biex jiksbu rikonoxximent reċiproku tal-istandards tas-sigurtà ta’ xulxin. Għal dan il-għan, huma għandhom jistabbilixxu arranġamenti amministrattivi li jippermettu li jsiru konsultazzjonijiet rigward il-miżuri tas-sigurtà tal-avjazzjoni eżistenti jew ippjanati u li jkun hemm il-kooperazzjoni u l-qsim tal-informazzjoni dwar il-miżuri ta’ kontroll tal-kwalità implimentati mill-Partijiet Kontraenti. Parti Kontraenti tista’ titlob ukoll il-kooperazzjoni tal-Parti Kontraenti l-oħra biex tivvaluta jekk ċerti miżuri tas-sigurtà partikulari tal-Parti Kontraenti l-oħra jissodisfawx ir-rekwiżiti tal-Parti Kontraenti li tagħmel it-talba jew le. Filwaqt li tqis ir-riżultati tal-valutazzjonijiet, il-Parti Kontraenti li tagħmel it-talba tista’ tiddeċiedi li, fit-territorju tal-Parti Kontraenti l-oħra, qed jiġu applikati miżuri tas-sigurtà ta’ standard ekwivalenti hekk li l-passiġġieri fi tranżitu, il-bagalji fi tranżitu u/jew il-merkanzija fi tranżitu jkunu jistgħu jiġu eżentati minn skrinjar mill-ġdid fit-territorju tal-Parti Kontraenti li tkun qed tagħmel it-talba. It-tali deċiżjoni għandha tiġi kkomunikata lill-Parti Kontraenti l-oħra.

6. Kull meta ssir talba mill-Parti Kontraenti l-oħra biex jittieħdu miżuri speċjali tas-sigurtà li jkunu jilqgħu għal theddida partikolari, il-Parti l-oħra għandha taġixxi b’mod pożittiv. Ħlief fil-każ ta’ emerġenza, kull Parti Kontraenti se tgħarraf lill-Parti Kontraenti l-oħra bil-quddiem dwar kwalunkwe miżura speċjali tas-sigurtà li jkun beħsiebha tintroduċi li jista’ jkollha impatt finanzjarju jew operattiv sinifikanti fuq is-servizzi tat-trasport bl-ajru pprovduti skont dan il-Ftehim. Kull Parti Kontraenti tista’ titlob li ssir laqgħa tal-Kumitat Konġunt biex ikunu diskussi dawn it-tipi ta’ miżuri tas-sigurtà, hekk kif previst fl-Artikolu 22 ta’ dan il-Ftehim.

7. Meta jkun hemm inċident jew meta jkun hemm theddida ta’ inċident ta’ ħtif illegali ta’ inġenju tal-ajru ċivili jew atti illegali oħrajn kontra s-sikurezza ta’ dak l-inġenju tal-ajru, tal-passiġġieri u tal-ekwipaġġ tiegħu, tal-ajruporti jew tal-faċilitajiet tan-navigazzjoni bl-ajru, il-Partijiet Kontraenti għandhom jgħinu lil xulxin billi jiffaċilitaw il-komunikazzjonijiet u l-miżuri x-xierqa l-oħra maħsubin biex itemmu malajr u bla periklu t-tali inċident jew it-theddida tat-tali inċident.

8. Kull Parti Kontraenti għandha tieħu l-miżuri kollha li tqis li huma prattikabbli biex tiżgura li inġenju tal-ajru li jkun soġġett għal att ta’ ħtif illegali jew għal atti oħrajn ta’ interferenza illegali u li jkun qiegħed fuq l-art fit-territorju tagħha jinżamm fuq l-art sakemm it-tluq tiegħu ma jkunx meħtieġ mid-dmir iktar importanti li titħares il-ħajja umana. Kull meta jkun prattiku, it-tali miżuri għandhom jittieħdu abbażi ta’ konsultazzjonijiet reċiproki.

9. Meta Parti Kontraenti jkollha raġunijiet biżżejjed biex temmen li l-Parti Kontraenti l-oħra ma tkunx segwiet id-dispożizzjonijiet dwar is-sigurtà tal-avjazzjoni mogħtija f’dan l-Artikolu, dik il-Parti Kontraenti tista’ titlob li jsiru konsultazzjonijiet immedjati mal-Parti Kontraenti l-oħra.

10. Mingħajr ħsara għall-Artikolu 4, in-nuqqas li jintlaħaq ftehim sodisfaċenti fi żmien ħmistax-il ġurnata (15) mid-data ta’ din it-talba għandu jwassal biex jinżammu, jiġu rrevokati jew limitati l-awtorizzazzjonijiet tal-operat ta’ trasportatur tal-ajru wieħed jew iktar tat-tali Parti Kontraenti, jew biex jiġu imposti ċerti kundizzjonijiet fuq it-tali awtorizzazzjonijiet.

11. F’każ ta’ theddida immedjata jew straordinarja, Parti Kontraenti tista’ tieħu azzjoni temporanja qabel ma jiskadi l-perjodu ta’ ħmistax-il ġurnata (15).

12. Mingħajr ħsara għall-ħtieġa li tittieħed azzjoni immedjata sabiex tiġi żgurata s-sigurtà fit-trasport, il-Partijiet Kontraenti jikkonfermaw li, meta Parti Kontraenti tkun qed tqis il-miżuri tas-sigurtà, hija għandha tevalwa l-effetti ekonomiċi u operattivi ħżiena potenzjali fuq l-operat tas-servizzi tal-ajru skont dan il-Ftehim u, sakemm ma tkunx kostretta mil-liġi, għandha tqis it-tali fatturi meta tiddeċiedi x’miżuri jkunu meħtieġa u adattati sabiex jiġu indirizzati dawk il-problemi tas-sigurtà.

13. Kwalunkwe azzjoni li tittieħed skont il-paragrafi 10 jew 11 għandha titwaqqaf hekk kif il-Parti Kontraenti l-oħra tikkonforma mad-dispożizzjonijiet ta’ dan l-Artikolu.

14. Minkejja dan l-Artikolu, il-Partijiet Kontraenti jaqblu li l-ebda parti m’hi se tkun obbligata tikxef informazzjoni li tista’ tkun ta’ dannu għas-sigurtà nazzjonali ta’ kull Parti Kontraenti.

Artikolu 15

Ġestjoni tat-traffiku tal-ajru

1. Il-Partijiet Kontraenti jaqblu li jikkooperaw mill-qrib fil-qasam tal-ġestjoni tat-traffiku tal-ajru, bil-ħsieb li jestendu l-Ajru Uniku Ewropew għall-Iżrael sabiex isaħħu s-sikurezza u l-effiċjenza ġenerali għat-traffiku tal-ajru b’mod ġenerali, sabiex jisfruttaw il-kapaċitajiet u sabiex inaqqsu kemm jista’ jkun id-dewmien. Għal dan il-għan, l-Iżrael għandu jkun involut fil-Kumitat dwar l-Ajru Uniku Ewropew bħala osservatur. Il-Kumitat Konġunt għandu jimmonitorja dan il-proċess ta’ kooperazzjoni.

2. Sabiex jiffaċilitaw l-applikazzjoni tal-leġislazzjoni dwar l-Ajru Uniku Ewropew fit-territorji tagħhom: (a) l-Iżrael għandu jieħu l-miżuri meħtieġa biex jaġġusta l-istrutturi istituzzjonali tiegħu tal-ġestjoni tat-traffiku tal-ajru għall-Ajru Uniku Ewropew, b’mod partikulari billi jistabbilixxi korp nazzjonali rilevanti tas-sorveljanza li jkun jopera għall-inqas b’mod indipendenti mill-fornitur(i) tas-servizzi tan-navigazzjoni bl-ajru; u (b) l-Unjoni Ewropea għandha ssieħeb lill-Iżrael mal-inizjattivi rilevanti tal-operat fl-oqsma tas-servizzi tan-navigazzjoni bl-ajru, tal-ispazju tal-ajru u tal-interoperabilità li ġejjin mill-Ajru Uniku Ewropew, b’mod partikolari permezz tal-koordinazzjoni xierqa tas-SESAR.

3. (a) Il-Partijiet Kontraenti għandhom jiżguraw li l-leġislazzjoni, ir-regoli u l-proċeduri rilevanti tagħhom iwasslu, għall-anqas, għar-rekwiżiti u l-istandards regolatorji relatati mat-trasport bl-ajru speċifikati fit-Taqsima A tal-Parti B tal-Anness IV, kif spjegat fid-dettall fl-Anness VI. (b) Il-Partijiet Kontraenti għandhom iħabirku biex jaġixxu skont ir-rekwiżiti u l-istandards regolatorji tal-Unjoni Ewropea relatati mat-trasport bl-ajru speċifikati fit-Taqsima B tal-Parti B tal-Anness IV, kif spjegat fid-dettall fl-Anness VI.

Artikolu 16

Ambjent

1. Il-Partijiet Kontraenti jagħrfu l-importanza li jitħares l-ambjent meta tkun qed tiġi żviluppata u implimentata l-politika tal-avjazzjoni internazzjonali.

2. Il-Partijiet jirrikonoxxu li hija meħtieġa azzjoni globali, reġjonali, nazzjonali u/jew lokali effettiva biex l-impatt tal-avjazzjoni ċivili fuq l-ambjent jitnaqqas kemm jista’ jkun.

3. Il-Partijiet Kontraenti jagħrfu l-importanza li jaħdmu flimkien, u fil-qafas ta’ diskussjonijiet multilaterali, sabiex iqisu u jnaqqsu kemm jista’ jkun l-effetti li l-avjazzjoni jkollha fuq l-ambjent u fuq l-ekonomija, u sabiex jiżguraw li kwalunkwe miżura ta’ taffija tkun konsistenti b’mod sħiħ mal-għanijiet ta’ dan il-Ftehim.

4. Xejn f’dan il-Ftehim ma għandu jitqies li qed jillimita s-setgħa tal-awtoritajiet kompetenti ta’ Parti Kontraenti biex dawn jieħdu l-miżuri xierqa kollha sabiex jevitaw jewinkella jindirizzaw l-impatti ambjentali tat-trasport bl-ajru, dejjem jekk dawn il-miżuri jiġu applikati mingħajr distinzjoni ta’ nazzjonalità.

5. Il-Partijiet Kontraenti għandhom jiżguraw li l-leġislazzjoni, ir-regoli u l-proċeduri rilevanti tagħhom iwasslu għall-anqas għar-rekwiżiti u l-istandards regolatorji relatati mat-trasport bl-ajru speċifikati fil-Parti C tal-Anness IV, kif spjegat fid-dettall fl-Anness VI.

Artikolu 17

Ir-responsabbiltà tat-trasportaturi tal-ajru

1. Il-Partijiet Kontraenti jaffermaw mill-ġdid l-obbligi tagħhom skont il-Konvenzjoni għall-Unifikazzjoni ta’ Ċerti Regoli tat-Trasport Internazzjonali bl-Ajru, magħmula f’Montreal fit-28 ta’ Mejju 1999 (il-Konvenzjoni ta’ Montreal).

2. Il-Partijiet Kontraenti għandhom jiżguraw li l-leġislazzjoni, ir-regoli jew il-proċeduri rilevanti tagħhom iwasslu, għall-anqas, għar-rekwiżiti u l-istandards regolatorji relatati mat-trasport bl-ajru speċifikati fil-Parti D tal-Anness IV, kif spjegat fid-dettall fl-Anness VI.

Artikolu 18

Drittijiet tal-konsumaturi u protezzjoni tad-data personali

Il-Partijiet Kontraenti għandhom jiżguraw li l-leġislazzjoni, ir-regoli jew il-proċeduri rilevanti tagħhom iwasslu, għall-anqas, għar-rekwiżiti u l-istandards regolatorji relatati mat-trasport bl-ajru speċifikati fil-Parti E tal-Anness IV, kif spjegat fid-dettall fl-Anness VI.

Artikolu 19

Sistemi kompjuterizzati ta’ riżervazzjoni

Il-Partijiet Kontraenti għandhom japplikaw il-liġijiet u r-regoli tagħhom, inkluż ir-regoli dwar il-kompetizzjoni, għat-tħaddim ta’ sistemi kompjuterizzati ta’ riżervazzjoni b’mod ġust u li ma jkunx diskriminatorju. Is-sistemi kompjuterizzati ta’ riżervazzjoni, it-trasportaturi tal-ajru u l-aġenziji tal-ivvjaġġar ta’ Parti Kontraenti għandhom igawdu minn trattament ugwali għal dak mogħti lis-sistemi kompjuterizzati ta’ riżervazzjoni, lit-trasportaturi tal-ajru u lill-aġenziji tal-ivvjaġġar li joperaw fit-territorju tal-Parti Kontraenti l-oħra.

Artikolu 20

Aspetti soċjali

Il-Partijiet Kontraenti għandhom jiżguraw li l-leġislazzjoni, ir-regoli jew il-proċeduri rilevanti tagħhom iwasslu, għall-anqas, għar-rekwiżiti u l-istandards regolatorji relatati mat-trasport bl-ajru speċifikati fil-Parti F tal-Anness IV, kif spjegat fid-dettall fl-Anness VI.







IT-TITOLU III

DISPOŻIZZJONIJIET ISTITUZZJONALI

Artikolu 21

Interpretazzjoni u infurzar

1. Il-Partijiet Kontraenti għandhom jieħdu l-miżuri xierqa kollha, kemm jekk ikunu ġenerali kif ukoll jekk ikunu speċifiċi, sabiex jiżguraw li jintlaħqu l-obbligi li ġejjin minn dan il-Ftehim. L-istess Partijiet għandhom jevitaw kwalunkwe miżura li tipperikola b’xi mod il-ksib tal-għanijiet ta’ dan il-Ftehim.

2. Kull Parti Kontraenti għandha tkun responsabbli, fit-territorju tagħha stess, li tinforza b’mod xieraq dan il-Ftehim u, b’mod partikolari, ir-rekwiżiti u l-istandards regolatorji relatati mat-trasport bl-ajru speċifikati fl-Anness IV, kif spjegat fid-dettall fl-Anness VI.

3. Kull Parti Kontraenti għandha tagħti lill-Parti Kontraenti l-oħra t-tagħrif u l-għajnuna kollha meħtieġa, suġġett għal-liġi applikabbli tal-Parti Kontraenti rispettiva, fil-każ ta’ investigazzjonijiet dwar ksur possibbli ta’ regolamenti li dik il-Parti Kontraenti l-oħra tkun qed twettaq skont il-kompetenzi rispettivi tagħha kif ipprovdut f’dan il-Ftehim.

4. Kull meta l-Partijiet Kontraenti jaġixxu skont is-setgħat li jagħtihom dan il-Ftehim fuq kwistjonijiet li jkunu ta’ interess għall-Parti Kontraenti l-oħra u li jkollhom x’jaqsmu mal-awtoritajiet jew mal-kumpaniji tal-Parti Kontraenti l-oħra, l-awtoritajiet kompetenti tal-Parti Kontraenti l-oħra għandhom ikunu infurmati bis-sħiħ u għandhom jingħataw l-opportunità li jikkummentaw qabel ma tittieħed deċiżjoni finali.

Artikolu 22

Il-Kumitat Konġunt

1. Hawnhekk qed jiġi stabbilit kumitat li huwa magħmul mir-rappreżentanti tal-Partijiet Kontraenti (minn hawn ’il quddiem imsejjaħ il-Kumitat Konġunt). Dan se jkollu f’idejh l-amministrazzjoni ta’ dan il-Ftehim u għandu jiżgura l-implimentazzjoni xierqa tiegħu. Għal dan il-għan, għandu jagħmel rakkomandazzjonijiet u jieħu deċiżjonijiet fil-każijiet previsti f’dan il-Ftehim.

2. Id-deċiżjonijiet tal-Kumitat Konġunt għandhom jiġu adottati b’kunsens u jkunu jorbtu lill-Partijiet Kontraenti. Il-Partijiet Kontraenti għandhom iqegħduhom fis-seħħ skont ir-regoli proprji tagħhom.

3. Il-Kumitat Konġunt għandu jadotta r-regoli ta’ proċedura tiegħu.

4. Il-Kumitat Konġunt għandu jiltaqa’ kif u meta meħtieġ, u ta’ lanqas darba fis-sena. Kull Parti Kontraenti tista’ titlob biex issir laqgħa.

5. Parti Kontraenti tista’ titlob ukoll li l-Kumitat Konġunt jiltaqa’ biex ifittex soluzzjoni għal kwalunkwe kwistjoni marbuta mal-interpretazzjoni jew mal-applikazzjoni ta’ dan il-Ftehim. Laqgħa bħal din għandha tibda fl-eqreb data possibbli, iżda mhux iktar tard minn xahrejn mid-data li fiha tkun waslet it-talba, sakemm il-Partijiet Kontraenti ma jiftehmux mod ieħor.

6. Għall-għanijiet tal-implimentazzjoni xierqa ta’ dan il-Ftehim, il-Partijiet Kontraenti għandhom ipartu t-tagħrif u, fuq talba ta’ kwalunkwe waħda mill-Partijiet Kontraenti, għandhom iwettqu l-konsultazzjonijiet fi ħdan il-Kumitat Konġunt.

7. Jekk skont waħda mill-Partijiet Kontraenti, id-deċiżjoni tal-Kumitat Konġunt ma tkunx implimentata kif xieraq mill-Parti Kontraenti l-oħra, tal-ewwel tista’ titlob lill-Kumitat Konġunt biex jiddiskuti l-kwistjoni. Jekk il-Kumitat Konġunt ma jkunx jista’ jsolvi l-kwistjoni fi żmien xahrejn minn mindu tkun saret it-talba, il-Parti Kontraenti li tkun għamlet it-talba tista’ tieħu l-miżuri ta’ salvagwardja li jkunu xierqa skont l-Artikolu 24.

8. Id-deċiżjonijiet tal-Kumitat Konġunt għandhom juru d-data ta’ meta dawn iridu jiġu implimentati mill-Partijiet Kontraenti kif ukoll kwalunkwe tagħrif ieħor li jista’ jikkonċerna lill-operaturi ekonomiċi.

9. Mingħajr ħsara għall-paragrafu 2, jekk il-Kumitat Konġunt ma jiddeċidix dwar kwistjoni li tkun tressqet quddiemu fi żmien sitt xhur minn mindu tkun saret it-talba, il-Partijiet Kontraenti jistgħu jieħdu l-miżuri temporanji ta’ salvagwardja li jkunu xierqa skont l-Artikolu 24.

10. Il-Kumitat Konġunt għandu jistħarreġ il-kwistjonijiet marbutin mal-investimenti bilaterali ta’ sjieda b’maġġoranza tal-ishma jew ma’ bidliet fil-kontroll effettiv tat-trasportaturi tal-ajru tal-Partijiet Kontraenti.

11. Il-Kumitat Konġunt għandu jiżviluppa wkoll il-kooperazzjoni billi: (a) jwettaq il-kompiti speċifiċi tiegħu fir-rigward tal-proċess ta’ kooperazzjoni regolatorja, kif stabbilit fit-Titolu II ta’ dan il-Ftehim; (b) irawwem skambji fil-livell tal-esperti dwar inizjattivi u żviluppi leġiżlattivi jew regolatorji ġodda, inkluż fl-oqsma tas-sigurtà, tas-sikurezza, tal-ambjent, tal-infrastruttura tal-avjazzjoni (inklużi slotts), tal-ambjent kompetittiv u tal-protezzjoni tal-konsumaturi; (c) jeżamina regolarment l-effetti soċjali tal-Ftehim skont il-mod kif dan ikun qed jiġi implimentat, l-aktar fil-qasam tal-impjiegi, u billi jiżviluppa tweġibiet xierqa għat-tħassib li jinstab li huwa leġittimu; (d) jaqbel, abbażi ta’ kunsens, fuq proposti, approċċi jew dokumenti ta’ natura proċedurali li huma marbutin b’mod dirett mal-funzjonament ta’ dan il-Ftehim; (e) iqis l-oqsma potenzjali għal żvilupp ulterjuri ta’ dan il-Ftehim, inkluża r-rakkomandazzjoni ta’ emendi għal dan il-Ftehim; u (f) jittratta l-applikazzjoni tat-Taqsima A.1 tal-Anness IV (il-lista tat-trasportaturi tal-ajru li huma soġġetti għal projbizzjoni fuq l-operat).

12. Il-Partijiet għandhom l-istess għan li jkabbru kemm jista’ jkun il-benefiċċji għall-konsumaturi, għal-linji tal-ajru, għall-ħaddiema u għall-komunitajiet fuq iż-żewġ naħat billi jestendu dan il-Ftehim sabiex jinkludi wkoll pajjiżi terzi. Għal dan il-għan, il-Kumitat Konġunt għandu jaħdem sabiex jiżviluppa proposta dwar il-kundizzjonijiet u l-proċeduri meħtieġa sabiex il-pajjiżi terzi jkunu jistgħu jissieħbu f’dan il-Ftehim, inklużi kwalunkwe emendi meħtieġa għal dan il-Ftehim.

Artikolu 23

Soluzzjoni ta’ tilwim u arbitraġġ

1. Permezz ta’ mezzi diplomatiċi, kwalunkwe Parti Kontraenti tista’ titlob lill-Kunsill ta’ Assoċjazzjoni stabbilit skont il-Ftehim ta’ Assoċjazzjoni jeżamina kwalunkwe tilwima marbuta mal-applikazzjoni jew mal-interpretazzjoni ta’ dan il-Ftehim, jekk din ma tkunx issolviet skont l-Artikolu 22. Għall-għanijiet ta’ dan l-Artikolu, il-Kunsill ta’ Assoċjazzjoni stabbilit skont il-Ftehim ta’ Assoċjazzjoni għandu jaġixxi bħala Kumitat Konġunt.

2. Il-Kunsill ta’ Assoċjazzjoni jista’ jsolvi t-tilwima billi jieħu deċiżjoni dwarha.

3. Il-Partijiet Kontraenti għandhom jieħdu l-miżuri meħtieġa biex jimplimentaw id-deċiżjoni msemmija fil-paragrafu 2.

4. Jekk il-Partijiet Kontraenti ma jkunux jistgħu jsolvu t-tilwima skont il-paragrafu 2, il-kwistjoni għandha, fuq talba ta’ waħda mill-Partijiet Kontraenti, titressaq quddiem tribunal tal-arbitraġġ li jkun magħmul minn tliet arbitri skont il-proċedura stabbilita hawn taħt: (a) kull Parti Kontraenti għandha taħtar arbitru fi żmien sittin (60) jum mid-data li fiha tirċievi notifika mibgħuta mill-Parti Kontraenti l-oħra b’mezzi diplomatiċi li saret talba lit-tribunal tal-arbitraġġ għall-proċess ta’ arbitraġġ; it-tielet arbitru għandu jinħatar mill-Partijiet Kontraenti fi żmien sittin (60) jum ieħor. Jekk waħda mill-Partijiet Kontraenti ma tkunx ħatret arbitru fiż-żmien miftiehem, jew jekk it-tielet arbitru ma jinħatarx fiż-żmien miftiehem, kull Parti Kontraenti tista’ titlob lill-President tal-Kunsill tal-ICAO biex jaħtar arbitru jew arbitri, skont liema minn dawn tkun applikabbli; (b) it-tielet arbitru maħtur skont it-termini tal-paragrafu a) t’hawn fuq għandu jkun ċittadin ta’ Stat terz li fiż-żmien tal-ħatra jkollu relazzjonijiet diplomatiċi ma’ kull waħda mill-Partijiet Kontraenti, u għandu jaġixxi ta’ President tat-tribunal tal-arbitraġġ; (c) it-tribunal tal-arbitraġġ għandu jaqbel dwar ir-regoli tal-proċedura tiegħu; u (d) suġġett għad-deċiżjoni finali tat-tribunal tal-arbitraġġ, l-ispejjeż inizjali tal-arbitraġġ għandhom jinqasmu b’mod ugwali bejn il-Partijiet Kontraenti.

5. Fuq talba ta’ Parti Kontraenti, it-tribunal tal-arbitraġġ jista’ jordna lill-Parti Kontraenti l-oħra timplimenta miżuri temporanji ta’ rimedju sa ma tittieħed id-deċiżjoni finali tat-tribunal tal-arbitraġġ.

6. It-tribunal tal-arbitraġġ għandu jfittex li jadotta kwalunkwe deċiżjoni provviżorja jew finali b’kunsens. Fejn ma jkunx possibbli li jintlaħaq kunsens, it-tribunal tal-arbitraġġ għandu jadotta d-deċiżjonijiet tiegħu b’maġġoranza tal-voti.

7. Jekk waħda mill-Partijiet Kontraenti ma taġixxix skont id-deċiżjoni tat-tribunal tal-arbitraġġ li tkun ittieħdet skont it-termini ta’ dan l-Artikolu fi żmien tletin (30) jum min-notifika tad-deċiżjoni msemmija hawn fuq, il-Parti Kontraenti l-oħra tista’, sakemm idum għaddej dan in-nuqqas, tillimita, tissospendi jew tirrevoka d-drittijiet jew il-privileġġi li tkun tat lill-Parti Kontraenti li tkun qed tonqos skont it-termini ta’ dan il-Ftehim.

Artikolu 24

Miżuri ta’ salvagwardja

1. Il-Partijiet Kontraenti għandhom jieħdu kwalunkwe miżura ġenerali jew speċifika li hija meħtieġa biex iwettqu l-obbligi tagħhom skont dan il-Ftehim. Huma għandhom jiżguraw li jintlaħqu l-għanijiet stabbiliti f’dan il-Ftehim.

2. Jekk waħda mill-Partijiet Kontraenti tqis li l-Parti Kontraenti l-oħra tkun naqset milli twettaq xi obbligu skont dan il-Ftehim, din tista’ tieħu l-miżuri li jkunu xierqa. Il-miżuri ta’ salvagwardja għandhom ikunu llimitati, fl-ambitu u fiż-żmien tagħhom, għal dak li huwa strettament meħtieġ sabiex titranġa s-sitwazzjoni jew sabiex jinżamm il-bilanċ ta’ dan il-Ftehim. Għandha tingħata prijorità lil dawk il-miżuri li jfixklu l-inqas it-tħaddim ta’ dan il-Ftehim.

3. Kwalunwe Parti Kontraenti li tkun qed tqis li tieħu miżuri ta’ salvagwardja għandha tavża lill-Parti Kontraenti l-oħra permezz tal-Kumitat Konġunt u għandha tforni t-tagħrif rilevanti kollu.

4. Il-Partijiet Kontraenti għandhom jikkonsultaw minnufih lill-Kumitat Konġunt bil-għan li tinstab soluzzjoni aċċettabbli għal kulħadd.

5. Mingħajr ħsara għall-Artikolu 3(1)(d), l-Artikolu 4(1)(d), l-Artikolu 13 u l-Artikolu 14, il-Parti Kontraenti kkonċernata ma tistax tieħu miżuri ta’ salvagwardja qabel ma jkun għadda xahar mid-data tan-notifika skont il-paragrafu 3, sakemm il-proċedura ta’ konsultazzjoni skont il-paragrafu 4 ma tkunx intemmet qabel ma jiskadi l-limitu taż-żmien iddikjarat.

6. Il-Parti Kontraenti kkonċernata għandha tavża lill-Kumitat Konġunt dwar il-miżuri meħuda mingħajr dewmien u għandha tforni t-tagħrif rilevanti kollu.

7. Kwalunkwe azzjoni li tkun ittieħdet skont it-termini ta’ dan l-Artikolu għandha tiġi sospiża hekk kif il-Parti Kontraenti li tkun qed tonqos tissodisfa d-dispożizzjonijiet ta’ dan il-Ftehim.

Artikolu 25

L-estensjoni ġeografika tal-Ftehim

Il-Partijiet Kontraenti jintrabtu li jwettqu djalogu kontinwu sabiex jiżguraw li dan il-Ftehim ikun koerenti mal-proċess ta’ Barċellona u jimmiraw li, fl-aħħar mill-aħħar joħolqu żona komuni Ewro-Mediterranja tal-avjazzjoni. Għalhekk, fi ħdan il-Kumitat Konġunt se tkun diskussa l-possibbiltà li jsiru emendi, miftiehma b’mod reċiproku, sabiex jitqiesu ftehimiet Ewro-Mediterranji simili dwar l-Avjazzjoni, skont l-Artikolu 22(11).

Artikolu 26

Ir-rabta ma’ Ftehimiet oħrajn

1. Id-dispożizzjonijiet ta’ dan il-Ftehim jieħdu post id-dispożizzjonijiet rilevanti tal-ftehimiet u l-arranġamenti bilaterali li jeżistu bejn l-Iżrael u l-Istati Membri. Madankollu, minkejja kwalunkwe terminu ta’ dan il-Ftehim, id-drittijiet tat-traffiku eżistenti u l-arranġamenti tas-sigurtà li ġejjin minn dawn il-ftehimiet bilaterali jew minn ftehimiet oħra li mhumiex koperti minn dan il-Ftehim, jew li huma iktar favorevoli, jistgħu jkomplu jiġu eżerċitati. Safejn it-trasportaturi tal-ajru huma kkonċernati, it-tali drittijiet u arranġamenti jistgħu jkomplu jiġu eżerċitati: (a) mit-trasportaturi tal-ajru tal-Unjoni Ewropea, sakemm ma jkun hemm l-ebda diskriminazzjoni fl-eżekuzzjoni ta’ dawn id-drittijiet eżistenti jew tal-arranġamenti l-oħra bejn it-trasportaturi tal-ajru tal-Unjoni Ewropea abbażi tan-nazzjonalità; (b) mit-trasportaturi tal-ajru tal-Istat tal-Iżrael.

2. Jekk il-Partijiet Kontraenti isiru firmatarji ta’ xi ftehim multilaterali jew japprovaw deċiżjoni adottata mill-ICAO jew minn xi organizzazzjoni internazzjonali oħra li tindirizza kwistjonijiet koperti minn dan il-Ftehim, huma għandhom jikkonsultaw ma’ xulxin fil-Kumitat Konġunt sabiex jistabbilixxu jekk dan il-Ftehim għandux jiġi rrivedut sabiex jitqiesu t-tali żviluppi.

3. Dan il-Ftehim għandu jkun mingħajr ħsara għal kwalunkwe deċiżjoni li jistgħu jieħdu ż-żewġ Partijiet Kontraenti biex jimplimentaw ir-rakkomandazzjonijiet li tista’ tagħmel l-ICAO fil-ġejjieni. Il-Partijiet Kontraenti ma għandhomx jikkwotaw dan il-Ftehim, jew xi parti minnu, bħala l-bażi biex jopponu strateġiji politiċi alternattivi fl-ICAO dwar kwalunkwe kwistjoni koperta minn dan il-Ftehim.

4. Il-Partijiet Kontraenti jaqblu li mhu se jkun hemm l-ebda restrizzjoni jew prevenzjoni biex, fil-futur, jiġu konklużi arranġamenti tas-sigurtà bejn il-Gvern tal-Istat tal-Iżrael u kull Gvern tal-Istati Membri tal-Unjoni Ewropea f’oqsma tas-sigurtà li ma jaqgħux fl-ambitu tal-kompetenza esklużiva tal-UE. Madankollu, il-Partijiet Kontraenti jaqblu (i) li jagħtu importanza, fejn dan huwa possibbli u skont l-Artikolu 14(5), lill-konklużjoni tal-arranġament ta’ sigurtà fil-livell tal-UE, u (ii) li jipprovdu lill-Kumitat Konġunt bl-informazzjoni rilevanti rigward dawk l-arranġamenti bilaterali tas-sigurtà, soġġett għall-Artikolu 14(14).

Artikolu 27

Emendi

1. Jekk waħda mill-Partijiet Kontraenti tixtieq tirrevedi d-dispożizzjonijiet ta’ dan il-Ftehim, għandha tinnotifika lill-Kumitat Konġunt kif xieraq. L-emenda għal dan il-Ftehim għandha tidħol fis-seħħ skont l-Artikolu 30.

2. Il-Kumitat Konġunt jista’, fuq proposta li tagħmel waħda mill-Partijiet Kontraenti u skont dan l-Artikolu, jiddeċiedi li jimmodifika l-Annessi għal dan il-Ftehim.

3. Dan il-Ftehim għandu jkun mingħajr ħsara għad-dritt ta’ kull Parti Kontraenti, soġġett għall-konformità mal-prinċipju tan-nondiskriminazzjoni u mad-dispożizzjonijiet ta’ dan il-Ftehim, li tadotta, b’mod unilaterali, leġislazzjoni ġdida jew li temenda l-leġislazzjoni eżistenti tagħha fil-qasam tat-trasport bl-ajru msemmi fl-Anness IV, b’rabta mal-prinċipju tan-nondiskriminazzjoni u skont id-dispożizzjonijiet ta’ dan il-Ftehim.

4. Meta waħda mill-Partijiet Kontraenti tkun qed tikkonsidra leġislazzjoni ġdida jew emenda għal-leġislazzjoni eżistenti tagħha fil-qasam tat-trasport bl-ajru msemmija fl-Anness IV, hija għandha tinforma lill-Parti Kontraenti l-oħra kif inhu xieraq u possibbli. L-għoti tat-tali informazzjoni u, fuq talba ta’ waħda mill-Partijiet Kontraenti, skambju preliminari ta’ ideat jistgħu jsiru fi ħdan il-Kumitat Konġunt.

5. Kull Parti Kontraenti għandha tinforma regolarment u kemm jista’ jkun malajr hekk kif ikun il-waqt lill-Parti Kontraenti l-oħra dwar il-leġislazzjoni jew l-emendi tal-leġislazzjoni eżistenti fil-qasam tat-trasport bl-ajru msemmija fl-Anness IV li jkun għadhom kemm ġew adottati. L-għoti tat-tali informazzjoni jista’ jsir fi ħdan il-Kumitat Konġunt. Fuq talba ta’ kwalunkwe Parti Kontraenti, il-Kumitat Konġunt għandu, fi żmien sittin jum, iwettaq skambju tal-ideat dwar l-implikazzjonijiet li din il-leġislazzjoni jew l-emenda l-ġdida jista’ jkollha fuq it-tħaddim tajjeb ta’ dan il-Ftehim.

6. Sabiex jissalvagwardja l-funzjonament xieraq ta’ dan il-Ftehim, il-Kumitat Konġunt għandu: (a) jadotta deċiżjoni li tirrevedi l-Anness IV u/jew l-Anness VI ta’ dan il-Ftehim biex jintegra fih, jekk ikun meħtieġ fuq il-bażi tar-reċiproċità, il-leġislazzjoni jew l-emenda l-ġdida kkonċernata; jew (b) jadotta deċiżjoni fis-sens li l-leġislazzjoni jew l-emenda l-ġdida kkonċernata għandha titqies bħala konformi ma’ dan il-Ftehim; jew (c) jiddeċiedi dwar kwalunkwe miżura oħra, li għandha tiġi adottata f’perjodu taż-żmien raġonevoli, rigward il-leġislazzjoni jew l-emenda l-ġdida kkonċernata.

Artikolu 28

Terminazzjoni

1. Dan il-Ftehim ġie konkluż għal perjodu mhux limitat.

2. Kull Parti tista’, f’kull waqt, tibgħat avviż bil-miktub permezz ta’ mezzi diplomatiċi lill-Parti Kontraenti l-oħra dwar id-deċiżjoni tagħha li ttemm dan il-Ftehim. It-tali avviż għandu jintbagħat fl-istess ħin lill-ICAO. Dan il-Ftehim għandu jiġi tterminat f’nofsillejl GMT fi tmiem l-istaġun tat-traffiku tal-IATA li jkun għaddej sena wara d-data tal-avviż bil-miktub dwar it-terminazzjoni tiegħu, sakemm l-avviż ma jiġix irtirat bi qbil bejn il-Partijiet Kontraenti qabel it-tmiem ta’ dan il-perjodu.

Artikolu 29

Reġistrazzjoni mal-Organizzazzjoni tal-Avjazzjoni Ċivili Internazzjonali u mas-Segretarjat tan-Nazzjonijiet Uniti

Dan il-Ftehim u l-emendi kollha tiegħu għandhom jiġu rreġistrati mal-ICAO u mas-Segretarjat tan-Nazzjonijiet Uniti.

Artikolu 30

Applikazzjoni u dħul fis-seħħ

1. Dan il-Ftehim għandu jiġi applikat provviżorjament, skont il-liġijiet nazzjonali tal-Partijiet Kontraenti, mid-data tal-iffirmar tiegħu mill-Partijiet Kontraenti.

2. Dan il-Ftehim għandu jidħol fis-seħħ xahar wara d-data tal-aħħar nota fi skambju ta’ noti diplomatiċi bejn il-Partijiet Kontraenti li jikkonfermaw li l-proċeduri kollha meħtieġa biex dan il-Ftehim jidħol fis-seħħ ikunu tlestew. Għall-finijiet ta’ dan l-iskambju, l-Iżrael għandu jwassal lis-Segretarjat Ġenerali tal-Kunsill tal-Unjoni Ewropea n-nota diplomatika tiegħu lill-Unjoni Ewropea u lill-Istati Membri tagħha, u s-Segretarjat Ġenerali tal-Kunsill tal-Unjoni Ewropea għandu jwassal lill-Iżrael in-nota diplomatika tiegħu mingħand l-Unjoni Ewropea u l-Istati Membri tagħha. In-nota diplomatika mill-Unjoni Ewropea u l-Istati Membri tagħha għandha tinkludi l-komunikazzjonijiet minn kull Stat Membru li jikkonfermaw li l-proċeduri tagħhom meħtieġa biex dan il-Ftehim jidħol fis-seħħ ikunu tlestew.

B’XHIEDA TA’ DAN, il-firmatarji t’hawn taħt, awtorizzati kif xieraq, iffirmaw dan il-Ftehim.

Magħmul fil-Lussemburgu fl-għaxar jum tax-xahar ta’ Ġunju fis-sena elfejn u tlettax, li jikkorrispondi għat-tieni jum tax-xahar ta’ Tamuz tas-sena ħamest elef seba' mija u tlieta u sebgħin fil-kalendarju Ebrajk, f’żewġ kopji, bil-Bulgaru, biċ-Ċek, bid-Daniż, bl-Olandiż, bl-Ingliż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol, bl-Isvediż u bl-Ebrajk, b’kull test ikun ugwalment awtentiku.

Voor het Koninkrijk België

Pour le Royaume de Belgique

Für das Königreich Belgien

Deze handtekening verbindt eveneens het Vlaamse Gewest, het Waalse Gewest en het Brussels Hoofdstedelijk Gewest.

Cette signature engage égalament la Région wallonne, la Région flamande et la Région de Bruxelles-Capitale.

Diese Unterschrift bindet zugleich die Wallonische Region, die Flämische Region und die Region Brüssel-Hauptstadt.

За Република България

Za Českou republiku

For Kongeriget Danmark

Für die Bundesrepublik Deutschland

Eesti Vabariigi nimel

Thar cheann Na hÉireann

For Ireland

Για την Ελληνική Δημοκρατία

Por el Reino de España

Pour la République française

Per la Repubblica italiana

Για την Κυπριακή Δημοκρατία

Latvijas Republikas vārdā –

Lietuvos Respublikos vardu

Pour le Grand-Duché de Luxembourg

Magyarország részéről

Għal Malta

Voor het Koninkrijk der Nederlanden

Für die Republik Österreich

W imieniu Rzeczypospolitej Polskiej

Pela República Portuguesa

Pentru România

Za Republiko Slovenijo

Za Slovenskú republiku

Suomen tasavallan puolesta

För Republiken Finland

För Konungariket Sverige

For the United Kingdom of Great Britain and Northern Ireland

За Европейския съюз

Por la Unión Europea

Za Evropskou unii

For Den Europæiske Union

Für die Europäische Union

Euroopa Liidu nimel

Για την Ευρωπαϊκή Ένωση

For the European Union

Pour l'Union européenne

Per l'Unione europea

Eiropas Savienības vārdā –

Europos Sąjungos vardu

Az Európai Unió részéről

Għall-Unjoni Ewropea

Voor de Europese Unie

W imieniu Unii Europejskiej

Pela União Europeia

Pentru Uniunea Europeană

Za Európsku úniu

Za Evropsko unijo

Euroopan unionin puolesta

För Europeiska unionen

ANNESS I

SERVIZZI MIFTIEHMA U ROTOT SPEĊIFIKATI

1. Dan l-Anness huwa soġġett għad-dispożizzjonijiet tranżitorji mogħtija fl-Anness II ta’ dan il-Ftehim.

2. Kull Parti Kontraenti tagħti lit-trasportaturi tal-ajru tal-Parti Kontraenti l-oħra d-drittijiet biex jipprovdu servizzi tat-trasport bl-ajru fuq ir-rotot speċifikati hawn taħt:

(a) għat-trasportaturi tal-ajru tal-Unjoni Ewropea: punti fl-Unjoni Ewropea sa punt intermedju wieħed jew iktar fil-pajjiżi Ewro-Mediterranji ( 1 ), fil-pajjiżi tal-ECAA ( 2 ) jew fil-pajjiżi mniżżlin fl-Anness III sa punt wieħed jew iktar fl-Iżrael;

(b) għat-trasportaturi tal-ajru tal-Iżrael: punti fl-Iżrael sa punt intermedju wieħed jew iktar fil-pajjiżi Ewro-Mediterranji, fil-pajjiżi tal-ECAA jew fil-pajjiżi mniżżlin fl-Anness III sa punt wieħed jew iktar fl-Unjoni Ewropea.

3. Is-servizzi mħaddma skont il-paragrafu 2 ta’ dan l-Anness għandhom jibdew jew jintemmu fit-territorju tal-Iżrael għat-trasportaturi tal-ajru tal-Iżrael u fit-territorju tal-Unjoni Ewropea għat-trasportaturi tal-ajru tal-Unjoni Ewropea.

4. Għal kwalunkwe titjira jew għat-titjiriet kollha u meta jagħżlu huma, it-trasportaturi tal-ajru ta’ kull Parti Kontraenti jistgħu:

(a) joperaw titjiriet f’xi waħda mid-direzzjonijiet jew fit-tnejn li huma;

(b) jgħaqqdu flimkien numri tat-titjiriet differenti f’operazzjoni waħda ta’ inġenju tal-ajru;

(c) jaqdu punti intermedji, kif speċifikat fil-paragrafu 2 ta’ dan l-Anness, u jaqdu punti fit-territorji tal-Partijiet Kontraenti fi kwalunkwe kombinazzjoni u fi kwalunkwe ordni;

(d) ma jagħmlux waqfiet f’ċertu punt jew f’ċerti punti;

(e) jittrasferixxu t-traffiku minn kwalunkwe inġenju tal-ajru tagħhom għal kwalunkwe inġenju tal-ajru ieħor tagħhom fi kwalunkwe punt;

(f) jagħmlu waqfiet intermedjarji fi kwalunkwe punt kemm fit-territorju ta’ xi waħda mill-Partijiet Kontraenti, kif ukoll ’il barra minnu, mingħajr ħsara għall-Artikolu 2(2) ta’ dan il-Ftehim;

(g) iġorru t-traffiku fi tranżitu mit-territorju tal-Parti Kontraenti l-oħra; u

(h) jgħaqqdu flimkien it-traffiku fuq l-istess inġenju tal-ajru irrispettivament minn fejn ikun beda t-tali traffiku.

5. Kull Parti Kontraenti għandha tippermetti lil kull trasportatur tal-ajru jiddeċiedi dwar il-frekwenza u l-kapaċità tat-trasport internazzjonali bl-ajru li dan ikun joffri abbażi tal-konsiderazzjonijiet kummerċjali li jkun hemm fis-suq. B’mod konsistenti ma’ dan id-dritt, l-ebda Parti Kontraenti ma għandha tillimita b’mod unilaterali l-volum tat-traffiku, il-frekwenza jew ir-regolarità tas-servizz, jew it-tip jew tipi ta’ inġenji tal-ajru li jitħaddmu mit-trasportaturi tal-ajru tal-Parti Kontraenti l-oħra, ħlief għal raġunijiet ta’ dwana, raġunijiet tekniċi, tal-operat, ambjentali jew tal-ħarsien tas-saħħa jew b’applikazzjoni tal-Artikolu 7 ta’ dan il-Ftehim.

6. It-trasportaturi tal-ajru ta’ kull Parti Kontraenti jistgħu jaqdu, inkluż fi ħdan il-qafas tal-arranġamenti tal-kondiviżjoni tal-kodiċi, kwalunkwe punt li jinsab f’pajjiż terz li mhux inkluż fuq ir-rotot speċifikati, sakemm dawn ma jeżerċitawx id-drittijiet tal-ħames libertà.

7. Minkejja kwalunkwe dispożizzjoni oħra ta’ dan l-Anness, dan il-Ftehim ma jagħti l-ebda dritt li jippermetti t-twettiq tat-trasport internazzjonali bl-ajru lejn it-territorju ta’ pajjiż terz li ma għandux relazzjonijiet diplomatiċi mal-Partijiet Kontraenti kollha jew minn dan it-territorju jew minn fuqu.

ANNESS II

DISPOŻIZZJONIJIET TRANŻITORJI

1. Minkejja l-paragrafi 2 u 3 ta’ dan l-Anness, id-drittijiet kollha, inklużi d-drittijiet tat-traffiku, u t-trattamenti aktar ffavorevoli li diġà ngħataw permezz ta’ ftehimiet jew arranġamenti bilaterali bejn l-Iżrael u l-Istati Membri tal-Unjoni Ewropea li kienu jeżistu fid-data tal-iffirmar ta’ dan il-Ftehim għandhom ikomplu jiġu eżerċitati skont id-dispożizzjonijiet tal-Artikolu 3 ta’ dan il-Ftehim. F’dak li għandu x’jaqsam mat-trasportaturi tal-ajru, it-tali drittijiet u arranġamenti jistgħu jkomplu jiġu eżerċitati:

(a) mit-trasportaturi tal-ajru tal-Unjoni Ewropea, sakemm ma jkun hemm l-ebda diskriminazzjoni fl-eżekuzzjoni ta’ dawn id-drittijiet eżistenti jew ta’ dawn l-arranġamenti l-oħra bejn it-trasportaturi tal-ajru tal-Unjoni Ewropea abbażi tan-nazzjonalità;

(b) mit-trasportaturi tal-ajru tal-Istat tal-Iżrael.

2. Għas-servizzi tat-trasport tal-passiġġieri, tal-merkanzija u/jew tal-posta, flimkien jew b’mod separat, it-trasportaturi tal-ajru tal-Iżrael u tal-Istati Membri tal-Unjoni Ewropea għandhom ikunu intitolati jeżerċitaw id-drittijiet tat-tielet u r-raba’ libertà fir-rotot speċifikati soġġetti għad-dispożizzjonijiet tranżitorji li ġejjin:

(a) mid-data tal-iffirmar ta’ dan il-Ftehim u għas-servizzi tal-ajru skedati biss: i. għal kull rotta, minbarra dawk speċifikati fl-Anness V, it-trasportaturi tal-ajru awtorizzati għandhom ikunu intitolati joperaw l-għadd ta’ frekwenzi disponibbli kull ġimgħa skont il-ftehimiet u l-arranġamenti bilaterali rispettivi applikabbli jew seba’ (7) titjiriet kull ġimgħa, skont liema minnhom tkun l-ogħla; u ii. għar-rotot speċifikati fl-Anness V, it-trasportaturi tal-ajru awtorizzati għandhom ikunu intitolati joperaw l-għadd ta’ frekwenzi ta’ kull ġimgħa kif speċifikat fl-Anness V. Mid-data tal-iffirmar ta’ dan il-Ftehim, mhu se jkun hemm l-ebda limiti fuq l-għadd ta’ trasportaturi tal-ajru awtorizzati għal kull rotta għal kull Parti Kontraenti.

(b) Mill-ewwel jum tal-ewwel staġun tas-sajf tal-IATA wara d-data tal-iffirmar ta’ dan il-Ftehim u għas-servizzi tal-ajru skedati biss, it-trasportaturi tal-ajru awtorizzati għandhom ikunu intitolati joperaw: i. għar-rotot speċifikati fil-Parti A tal-Anness V ta’ dan il-Ftehim, tliet (3) frekwenzi addizzjonali kull ġimgħa fir-rigward tal-għadd ta’ frekwenzi ta’ kull ġimgħa speċifikat fil-Parti A tal-Anness V; u ii. għal kwalunkwe rotta oħra, inkluż għar-rotot speċifikati fil-Parti B tal-Anness V, seba’ (7) frekwenzi addizzjonali kull ġimgħa fir-rigward tal-għadd ta’ frekwenzi ta’ kull ġimgħa li jirriżulta mill-applikazzjoni tal-paragrafi a) i. u a) ii. t’hawn fuq;

(c) mill-ewwel jum tat-tieni staġun tas-sajf tal-IATA wara d-data tal-iffirmar ta’ dan il-Ftehim u għas-servizzi tal-ajru skedati biss, it-trasportaturi tal-ajru awtorizzati għandhom ikunu intitolati joperaw: i. għar-rotot speċifikati fil-Parti A tal-Anness V ta’ dan il-Ftehim, tliet (3) frekwenzi addizzjonali kull ġimgħa fir-rigward tal-għadd ta’ frekwenzi ta’ kull ġimgħa li jirriżulta mill-applikazzjoni tal-paragrafu b) i. t’hawn fuq; u ii. għal kwalunkwe rotta oħra, inkluż għar-rotot speċifikati fil-Parti B tal-Anness V, seba’ (7) frekwenzi addizzjonali kull ġimgħa fir-rigward tal-għadd ta’ frekwenzi ta’ kull ġimgħa li jirriżulta mill-applikazzjoni tal-paragrafu b) ii. t’hawn fuq;

(d) soġġett għall-paragrafu 4 t’hawn taħt, mill-ewwel jum tat-tielet staġun tas-sajf tal-IATA wara d-data tal-iffirmar ta’ dan il-Ftehim u għas-servizzi tal-ajru skedati biss, it-trasportaturi tal-ajru awtorizzati għandhom ikunu intitolati joperaw: i. għar-rotot speċifikati fil-Parti A tal-Anness V ta’ dan il-Ftehim, erba’ (4) frekwenzi addizzjonali kull ġimgħa fir-rigward tal-għadd ta’ frekwenzi ta’ kull ġimgħa li jirriżulta mill-applikazzjoni tal-paragrafu c) i. t’hawn fuq; u ii. għal kwalunkwe rotta oħra, inkluż għar-rotot speċifikati fil-Parti B tal-Anness V, seba’ (7) frekwenzi addizzjonali kull ġimgħa fir-rigward tal-għadd ta’ frekwenzi ta’ kull ġimgħa li jirriżulta mill-applikazzjoni tal-paragrafu c) ii. t’hawn fuq;

(e) mill-ewwel jum tar-raba’ staġun tas-sajf tal-IATA wara d-data tal-iffirmar ta’ dan il-Ftehim u għas-servizzi tal-ajru skedati biss, it-trasportaturi tal-ajru awtorizzati għandhom ikunu intitolati joperaw: i. għar-rotot speċifikati fil-Parti A tal-Anness V ta’ dan il-Ftehim, erba’ (4) frekwenzi addizzjonali kull ġimgħa fir-rigward tal-għadd ta’ frekwenzi ta’ kull ġimgħa li jirriżultaw mill-applikazzjoni tal-paragrafu d) i. t’hawn fuq; u ii. għal kwalunkwe rotta oħra, inkluż għar-rotot speċifikati fil-Parti B tal-Anness V, seba’ (7) frekwenzi addizzjonali kull ġimgħa fir-rigward tal-għadd ta’ frekwenzi ta’ kull ġimgħa li jirriżulta mill-applikazzjoni tal-paragrafu d) ii. t’hawn fuq;

(f) mill-ewwel jum tal-ħames staġun tas-sajf tal-IATA wara d-data tal-iffirmar ta’ dan il-Ftehim, id-dispożizzjonijiet tal-Anness I għandhom japplikaw u t-trasportaturi tal-ajru tal-Partijiet Kontraenti għandhom ikunu intitolati joperaw liberament id-drittijiet tat-tielet (3) u r-raba’ (4) libertà fuq ir-rotot speċifikati mingħajr ebda limitu fuq il-kapaċità, il-frekwenzi ta’ kull ġimgħa jew ir-regolarità tas-servizz.

3. Fir-rigward tas-servizzi tal-ajru li mhumiex skedati:

(a) mid-data tal-iffirmar ta’ dan il-Ftehim, l-operazzjonijiet tas-servizzi tal-ajru mhux skedati għandhom ikomplu jibqgħu soġġetti għall-approvazzjoni tal-awtoritajiet rilevanti tal-Partijiet Kontraenti, li se jqisu talbiet bħal dawn b’mod favorevoli, u

(b) mid-data speċifikata fil-paragrafu 2.f) t’hawn fuq, id-dispożizzjonijiet tal-Anness I għandhom japplikaw u t-trasportaturi tal-ajru tal-Partijiet Kontraenti għandhom ikunu intitolati joperaw liberament id-drittijiet tat-tielet (3) u r-raba’ (4) libertà fuq ir-rotot speċifikati mingħajr ebda limitu fuq il-kapaċità, il-frekwenzi ta’ kull ġimgħa, l-għadd ta’ trasportaturi tal-ajru awtorizzati jew ir-regolarità tas-servizz.

4. Qabel id-data speċifikata fil-paragrafu 2.d) ta’ dan l-Anness, il-Kumitat Konġunt għandu jiltaqa’ biex janalizza l-implimentazzjoni ta’ dan il-Ftehim u biex jivvaluta l-impatt kummerċjali tal-ewwel żewġ stadji tal-perjodu tranżitorju deskritt f’dan l-Anness. Abbażi ta’ din il-valutazzjoni, u mingħajr ħsara għall-kompetenza tiegħu skont l-Artikolu 22 ta’ dan il-Ftehim, il-Kumitat Konġunt jista’ jiddeċiedi b’kunsens:

(a) li, għal perjodu ta’ żmien miftiehem li ma għandux jaqbeż sentejn, jipposponi l-implimentazzjoni tal-paragrafi 2.d), 2.e) u 2.f) għal ċerti rotot, f’każ li l-valutazzjoni msemmija hawn fuq tistabbilixxi li kien hemm tidwir mar-restrizzjonijiet imposti fuq is-servizzi tal-ajru skedati permezz tat-tħaddim ta’ servizzi tal-ajru mhux skedati jew li hemm żbilanċ sostanzjali fil-volum tat-traffiku li t-trasportaturi tal-ajru tal-Partijiet Kontraenti jġorru li jista’ jipperikola l-preservazzjoni tas-servizzi tal-ajru; jew

(b) li jżid l-għadd ta’ frekwenzi addizzjonali speċifikati fil-paragrafi 2d) i. u 2.e) i.

Jekk il-Kumitat Konġunt ma jkunx jista’ jilħaq ftehim, Parti Kontraenti tista’ tieħu l-miżuri ta’ salvagwardja adattati skont l-Artikolu 24 ta’ dan il-Ftehim.

5. L-implimentazzjoni u l-applikazzjoni, min-naħa tal-Iżrael, tar-rekwiżiti u l-istandards regolatorji mogħtija fil-leġislazzjoni tal-Unjoni Ewropea marbuta mat-trasport bl-ajru msemmija fl-Anness IV għandhom jiġu vvalidati permezz ta’ deċiżjoni tal-Kumitat Konġunt abbażi ta’ evalwazzjoni li ssir mill-Unjoni Ewropea. It-tali evalwazzjoni għandha titwettaq fl-ewwel data mit-tnejn li ġejjin: (i) id-data li fiha l-Iżrael jinnotifika lill-Kumitat Konġunt li jkun temm il-proċess ta’ armonizzazzjoni tiegħu bbażat fuq l-Anness IV ta’ dan il-Ftehim, jew (ii) tliet snin wara d-dħul fis-seħħ ta’ dan il-Ftehim.

6. Minkejja d-dispożizzjonijiet tal-Anness I, u mingħajr ħsara għall-Artikolu 26(1) ta’ dan il-Ftehim u għall-paragrafu 1 ta’ dan l-Anness, sal-mument tal-adozzjoni tad-deċiżjoni msemmija fil-paragrafu 5 ta’ dan l-Anness, it-trasportaturi tal-ajru tal-Partijiet Kontraenti ma għandux ikollhom id-dritt jeżerċitaw id-drittijiet tal-ħames libertà, inkluż bejn il-punti fit-territorju tal-Unjoni Ewropea, meta jkunu qed joperaw is-servizzi miftiehma fuq ir-rotot speċifikati.

ANNESS III

LISTA TAL-ISTATI L-OĦRA MSEMMIJA FL-ARTIKOLI 3,4 U 8 TAL-FTEHIM U FL-ANNESS I

1. Ir-Repubblika tal-Islanda (skont il-Ftehim dwar iż-Żona Ekonomika Ewropea)

2. Il-Prinċipat tal-Liechtenstein (skont il-Ftehim dwar iż-Żona Ekonomika Ewropea)

3. Ir-Renju tan-Norveġja (skont il-Ftehim dwar iż-Żona Ekonomika Ewropea)

4. Il-Konfederazzjoni Svizzera (skont il-Ftehim dwar it-Trasport bl-Ajru bejn il-Komunità Ewropea u l-Konfederazzjoni Svizzera)

▼M2

ANNESS IV

REGOLI MARBUTIN MAL-AVJAZZJONI ĊIVILI

Ir-rekwiżiti u l-istandards regolatorji ekwivalenti tal-leġiżlazzjoni tal-Unjoni Ewropea msemmija f’dan il-Ftehim għandhom ikunu bbażati fuq l-atti li ġejjin. Fejn meħtieġ, hawn taħt qed jiġu stabbiliti wkoll l-adattamenti speċifiċi għal kull att individwali. Ir-rekwiżiti u l-istandards regolatorji ekwivalenti għandhom japplikaw f’konformità mal-Anness VI sakemm ma jiġix speċifikat mod ieħor f’dan l-Anness jew fl-